title: Keltatuppinokka

text: Laji elää Etelämantereella ja sen pohjois- ja luoteispuolella olevilla saarilla, Tulimaan ja Falklandsaarten rajaamalla alueella. Maailman populaatio on kooltaan noin 20 000 yksilöä ja sen kanta on elinvoimainen. Keltatuppinokan elinympäristöä ovat lintusaaret ja mantereen lintuyhdyskunnat. Laji on riippuvainen pingviiniyhdyskunnista.


title: Keltatuppinokka

text: Keltatuppinokka pesii tavallisesti pingviiniyhdyskunnissa. Pesä on yleensä kallion- tai maankolossa. Munat muistuttavat kurmitsojen munia pohjavärin ollessa likaisen vaalea tummin täplin. Muninta alkaa joulukuun alussa ja päättyy tammikuun alkupuolella. Munia on tavallisesti 2, usein 1 tai 3 mutta harvoin 4. Munimisväli voi olla useita päiviä. Emot lämmittävät munia ensimmäisestä munasta alkaen mutta varsinainen haudonta alkaa vasta pesyeen ollessa täysilukuinen. Haudonta-aika on 28–32 päivää. Naaras yleensä hoitaa pääosan hautomisesta mutta jotkut koiraat hautovat myös taajaan. Poikaset kuoriutuvat 3–4 päivän sisällä. Molemmat emot vuorollaan lämmittävät poikasia 10-18 päivän ikäisiksi, sen jälkeen harvemmin. Emot ruokkivat poikasia pääasiassa krilleillä, joita ne varastavat pingviineiltä. Poikaset oppivat lentämään 50–60 päivän ikäisinä.


title: Keltatuppinokka

text: Keltatuppinokka on kaikkiruokainen. Se elää syömällä raatoja, linnunpoikasia ja -munia, eläinten ulosteita sekä varastamalla ruokaa muilta linnuilta, eritoten pingviineiltä.


title: Out for a Kill

text: Out for a Kill on yhdysvaltalainen vuonna 2003 suoraan DVD:lle julkaistu toimintaelokuva, ikäraja Suomessa on 15 vuotta. Elokuvan ohjasi Michael Oblowitz ja käsikirjoitti Dennis Dimster-Denk. Pääosaa esittää Steven Seagal.


title: Out for a Kill

text: Arkeologian professori Robert Burns on tekemässä tärkeää kaivausta muinaisilla raunioilla Kiinan ja Kazakstanin rajalla. Paikalla hän törmää sattumalta Kiinan mafiaan, jotka yrittivät käyttää hänen löytämiään arvoesineitä huumeiden salakuljettamiseen. Burns yrittää paeta paikalta apulaisensa kanssa rajan yli Kiinaan, mutta joutuukin pidätetyksi takaa-ajon päätteeksi.


title: Out for a Kill

text: Burns joutuu hetkeksi vankilaan, mutta Yhdysvaltain huumeyksikkö saa suostuteltua Kiinan armeijaa päästämään hänet vapaaksi auttaakseen heitä saamaan kiinni kiinalaismafian.


title: Loudy Wiggins

text: Loudy Wiggins (o.s. Tourky; s. 7. heinäkuuta 1979) on australialainen uimahyppääjä. Hän syntyi Haifassa, Israelissa, mutta on asunut kolmevuotiaasta Australiassa.


title: Loudy Wiggins

text: Wiggins osallistui jo Atlantan kesäolympialaisiin 1996 ja voitti myöhemmin pronssia sekä Sydneyssä 2000 että Ateenassa 2004. Hän on lisäksi menestynyt Uinnin maailmanmestaruuskilpailuissa ja Kansainyhteisön kisoissa.


title: Loudy Wiggins

text: Wiggins esiintyi helmikuussa 2006 "Black+White"-lehdessä. Hän opiskeli Mansfield State High Schoolissa ja on naimisissa jalkapalloilija Simon Wigginsin kanssa.


title: Natalie Coughlin

text: Natalie Anne Coughlin (s. 23. elokuuta 1982) on yhdysvaltalainen uimari, kolminkertainen olympiavoittaja ja kahdeksankertainen maailmanmestari.


title: Natalie Coughlin

text: Kaliforniassa syntynyt Coughlin opiskeli Carondelet High Schoolissa, Diablo Valley Collegessa ja Kalifornian yliopistossa Berkeleyssä, josta hän valmistui vuonna 2005. Hän voitti kaksi kulta-, kaksi hopea- ja yhden pronssimitalin vuoden 2004 kesäolympialaisissa Ateenassa. Pekingin olympialaisissa 2008 hän voitti yhden kultamitalin, kaksi hopeaa ja kolme pronssimitalia. Hän on eniten mitaleita yksittäisissä olympiakisoissa voittanut yhdysvaltalaisnainen. Lontoosta 2012 hän sai yhden pronssin.


title: Natalie Coughlin

text: Coughlin on olympiamenestyksensä ohella voittanut lukuisia mitaleja uinnin maailmanmestaruuskilpailuissa vuosina 2001, 2003, 2005, 2007, 2011 sekä uinnin lyhyen radan MM-kilpailuissa 2010 ja 2014.


title: Natalie Coughlin

text: Coughlin alitti ensimmäisenä naisena minuutin aikarajan (59,58) 100 metrin selkäuinnissa ja ensimmäisenä yhdysvaltalaisnaisena pitkällä radalla 54 sekuntia 100 metrin vapaauinnissa (53,99). Coughlin oli ensimmäinen uimari sitten vuoden 1978, joka voitti viisi Yhdysvaltain mestaruutta samoissa kisoissa (2002).


title: Natalie Coughlin

text: Coughlin ui Melbournen pitkän radan MM-kisoissa 100 metrin maailmanennätyksen 59,44. Lokakuussa 2007 hän ui myös lyhyen radan ME:n Singaporessa (56,51). Marraskuussa 2001 Coughlin ui lyhyellä radalla New Yorkissa 200 metrin selkäuinnin maailmanennätyksen 2.03,62. Hän oli myös uimassa 4 × 200 metrin vapaauintiviestin maailmanennätystä 7.50,09 Melbournen MM-kisoissa 2007.


title: Natalie Coughlin

text: Barcelonan MM-kilpailuissa 2013 Coughlin voitti kultaa 4 × 100 metrin vapaauintiviestissä.


title: Jessicah Schipper

text: Jessicah Schipper (s. 19. marraskuuta 1986 Brisbane) on australialainen uimari.


title: Jessicah Schipper

text: Schipper voitti pronssimitalin uinnin maailmanmestaruuskilpailuissa Barcelonassa vuonna 2003. Vuonna 2005 hän voitti jo kaksi kultamitalia sekä yhden hopeamitalin ja vuonna 2007 tuli jälleen sama palkintopotti.


title: Jessicah Schipper

text: Schipper voitti kultamitalin vuoden 2004 kesäolympialaisissa Ateenassa. Kansainyhteisön kisoissa hänet palkittiin vuonna 2006 Melbournessa kolmella kulta- ja yhdellä hopeamitalilla.


title: Jessicah Schipper

text: Pekingissä 2008 Schipper voitti kaksi pronssia henkilökohtaisilta perhosuintimatkoilta. Hän sijoittui kolmanneksi sekä 100 että 200 metrin perhosuinnissa. Kultaa Schipper voitti 4 × 100 metrin sekauintimatkalta, jossa ui perhososuuden. Australian muut viestinviejät olivat Emily Seebohm, Leisel Jones ja Lisbeth Trickett.


title: Jessicah Schipper

text: Rooman MM-kilpailuissa kesällä 2009 Schipper voitti toisen MM-kultansa 200 metrin perhosuinnista ja rikkoi samalla Liu Zigen Pekingissä tekemän ME-ajan 2.04,18 lähes 0,8 sekunnilla. Lisäksi Schipper voitti kilpailuista kaksi hopeaa, 100 metrin perhosuinnista ja 4 × 100 metrin sekauintiviestistä. Delhin Kansainyhteisön kisoissa 2010 hän voitti kultaa 200 metrin perhosuinnissa. Schipperillä on ollut naisten 200 metrin perhosuinnin pitkien ratojen maailmanennätys hallussaan aikaisemmin elokuusta 2006 elokuuhun 2008.


title: Jessicah Schipper

text: Schipper sai tammikuussa 2005 Australian ritarikunnan mitalin.


title: Slovenia olympialaisissa

text: Slovenia on osallistunut olympialaisiin itsenäisenä valtiona vuodesta 1992 lähtien, jolloin maa osallistui Albertvillen talviolympialaisiin ja Barcelonan kesäolympialaisiin. Ennen maan itsenäistymistä slovenialaisurheilijat kilpailivat Itävallan joukkueessa vuonna 1912, jolloin Slovenia oli osa Itävalta-Unkaria. Tämän jälkeen maa oli osa Jugoslaviaa ja slovenialaiset urheilivat Jugoslavian joukkueessa.


title: Slovenia olympialaisissa

text: Slovenian menestyksekkäimmät urheilumuodot mitalimäärällä mitattuna ovat kesäolympialaisissa judo, yleisurheilu ja soutu, talviolympialaisissa alppihiihto. Ensimmäiset olympiavoittonsa maa saavutti Sydneyn 2000 kesäolympialaisista. Slovenian menestynein olympiaurheilija on alppihiihtäjä Tina Maze, joka Sotšin 2014 talviolympialaisissa voitti kaksi kultaa ja saavutti neljä vuotta aikaisemmin Vancouverissa kaksi hopeaa. Ennen maan itsenäistymistä menestyksekkäimmät slovenialaisurheilijat olympialaisissa olivat voimistelijat Leon Štukelj ja Miroslav Cerar.


title: Slovenia olympialaisissa

text: Albertvillen 1992 olympialaisissa Slovenia jäi ilman mitaleja ja sijoittui pistetilastossa 24:nneksi. Sen parhaat saavutukset olivat kuudes sija mäkihypyn joukkuekilpailussa, Nataša Bokalin seitsemäs sija alppiyhdistetyssä ja Franci Petekin kahdeksas sija mäkihypyn suurmäen kilpailussa.


title: Slovenia olympialaisissa

text: Barcelonan 1992 olympialaisissa Slovenia saavutti ensimmäiset olympiamitalinsa. Joukkueen saaliina oli kaksi pronssimitalia, jotka tulivat soutukilpailuista. Iztok Čop ja Denis Žvegelj saivat pronssia perämiehettömässä kaksikossa. Toinen pronssi tuli perämiehettömässä nelosessa, jossa Slovenian joukkueen muodostivat Janez Klemenčič, Sašo Mirjanič, Milan Jansa ja Sadik Mujkic.


title: Slovenia olympialaisissa

text: Lillehammerin 1994 olympialaisissa Slovenia saavutti kolme pronssimitalia, jotka kaikki tulivat alppihiihdosta. Jure Košir sai pronssia miesten ja Katja Koren naisten pujottelusta. Alenka Dovžan oli naisten alppiyhdistetyn pronssimitalisti. Kisojen mitalitilastossa Slovenia sijoittui 20:nneksi ja pistetilastossa 18:nneksi.


title: Slovenia olympialaisissa

text: Atlantan 1996 olympialaisissa slovenialaisurheilijat saivat kaksi hopeamitalia. Andraž Vehovar sijoittui hopealle miesten koskimelonnan kajakkiyksikössä ja Brigita Bukovec naisten 100 metrin aitajuoksussa.


title: Slovenia olympialaisissa

text: Naganon 1998 olympialaisissa Slovenia jäi vaille mitaleja. Pistesijoille eli sijoille 4-8 sen urheilijat ylsivät alppihiihdossa, mäkihypyssä ja ampumahiihdossa.


title: Slovenia olympialaisissa

text: Sydneyn 2000 olympialaisissa Slovenia saavutti ensimmäiset olympiavoittonsa. Luka Špik ja Iztok Čop voittivat kultaa soudun pariairokaksikossa ja Rajmond Debevec pienoiskivääriammunnan täysottelussa.


title: Slovenia olympialaisissa

text: Salt Lake Cityn 2002 olympialaisissa Slovenia saavutti yhden mitalin. Mäkihypyn joukkuekilpailussa pronssia saivat Damjan Fras, Primož Peterka, Robert Kranjec ja Peter Žonta.


title: Slovenia olympialaisissa

text: Ateenan 2004 olympialaisissa Slovenia saavutti neljä mitalia. Iztok Čop sai jo uransa kolmannen olympiamitalin, kun hän Luka Špikin kanssa souti hopealle pariairokaksikossa. Pronssia saavuttivat Jolanda Čeplak naisten 800 metrin juoksussa, Urška Žolnir naisten judon alle 63-kiloisten luokassa ja Vasilij Žbogar purjehduksen Laser-luokassa.


title: Slovenia olympialaisissa

text: Torinon 2006 olympialaisissa Slovenia jäi ilman mitaleja. Kuudenteen sijaan yltivät naisten ampumahiihtoviestijoukkue, Dejan Kosir lumilautailun parisuurpujottelussa, jossa Rok Flander sijoittui seitsemänneksi, ja Petra Majdič naisten 10 kilometrin perinteisen tyylin hiihdossa. Hiihdon sprinttikilpailussa Majdic sijoittui kahdeksanneksi.


title: Slovenia olympialaisissa

text: Pekingin 2008 olympialaisissa slovenialaisurheilijat yltivät yhteensä viiteen mitaliin viidessä eri urheilumuodossa. Kultaa voitti moukarinheittäjä Primož Kozmus. Hopeaa saivat Laser-purjehtija Vasilij Žbogar ja vapaauimari Sara Isakovič. Pronssia nappasivat kivääriampuja Rajmond Debevec ja judoka Lucija Polavder.


title: Slovenia olympialaisissa

text: Vancouverin 2010 olympialaisissa Slovenian menestynein urheilija oli alppihiihtäjä Tina Maze, joka saavutti hopeaa supersuurpujottelussa ja suurpujottelussa. Petra Majdič hiihti pronssia sprinttikilpailussa vaikka loukkaantui pahasti pudotessaan ladun varrella olevaan kuoppaan sprinttifinaaleja edeltävässä verryttelyhiihdossaan.


title: Slovenia olympialaisissa

text: Lontoon 2012 olympialaisissa slovenialaisurheilijoiden saalis oli neljä mitalia. Judoka Urška Žolnir voitti kultaa alle 63-kiloisten sarjassa. Primož Kozmus saavutti moukarinheitossa hopeaa. Pronssille ylsivät kivääriampuja Rajmond Debevec sekä soutukaksikko Luka Špik ja Iztok Čop.


title: Slovenia olympialaisissa

text: Sotšin 2014 olympialaiset olivat Slovenian toistaiseksi menestyksekkäimmät olympiakisat. Alppihiihtäjä Tina Maze voitti kultaa syöksylaskussa ja suurpujottelussa. Mäkihyppääjä Peter Prevc saavutti hopeaa normaalimäessä ja pronssia suurmäessä. Lumilautailija Žan Košir saavutti hopeaa paripujottelussa ja pronssia parisuurpujottelussa. Pronssille ylsivät ampumahiihtäjä Teja Gregorin takaa-ajokilpailussa ja maastohiihtäjä Vesna Fabjan vapaan tyylin sprinttihiihdossa. Slovenian miesten jääkiekkojoukkue saavutti historiansa parhaan arvokisasijoituksen yltämällä puolivälieriin ja sijoittumalla lopputaulukossa seitsemänneksi.


title: Götiitti

text: Götiitti tai goethiitti, FeO(OH), on rautahydroksimineraali ja sitä syntyy vain veden läheisyydessä. Se on nimetty saksalaisen runoilijan ja filosofin Johann Wolfgang von Goethen mukaan.


title: Götiitti

text:
Kiderankenteeltaan götiitti on rombinen. Götiitillä on monia esiintymismuotoja eli se esiintyy prismamaisina kiteitä, ohuina levyinä, onteloissa neulamaisina tai kuitumaisina prismoina, kuitukimpuista muodostuvina tai multamaisina massoina. Väriltään götiitti on kellertävä, punertava tai ruskeanmusta. Viiru on punertavan- tai ruskehtavankeltainen ja kiilto on kiteissä metallikiilto ja ohuissa kuiduissa silkkikiilto, mutta multamaiset muunnokset ovat kiillottomia. Ohuet kuidut ovat myös läpikuultavia. Götiitin kovuus on 5 - 5,5 Mohsin asteikolla ja ominaispaino on 3,3 - 4.3 g/cm³ riippuen esiintymisasusta. Kidejärjestelmä on
ortorombinen.


title: Götiitti

text: Götiittiä esiintyy hapetussedimenteissä, kuten esimerkiksi limoniitissa. Sitä voi myös syntyä rautarikkaista mineraaleista muuttumisen tuloksena. Rautapitoiset kivimineraalit, sulfidit tai karbonaatit voivat olla lähtöaineksina.


title: Oussama Mellouli

text: Oussama Mellouli (; s. 16. helmikuuta 1984 La Marsa, Tunis) on tunisialainen uimari ja olympiavoittaja.


title: Oussama Mellouli

text: Melloulista tuli Pekingissä 2008 ensimmäinen tunisialainen uinnin olympiavoittaja. Kulta oli vasta maan toinen olympialaisten historiassa. Ensimmäisen oli voittanut Mohammed Gammoudi miesten 5 000 metrin juoksussa Méxicossa 1968. Mellouli voitti Pekingissä 1 500 metrin vapaauinnin jättäen toiseksi Australian Grant Hackettin, joka haki kolmatta perättäistä kultaansa matkalta. Lontoossa 2012 Mellouli voitti toisen olympiakultansa, tällä kertaa 10 kilometrin avovesiuinnissa. Melloulista tuli näin kaikkien aikojen ensimmäinen uimari, joka on voittanut olympiakultaa sekä altaassa että avovesiuinnissa. Hänestä tuli myös ensimmäinen uimari, joka saavuttaa samoissa olympialaisissa mitalin sekä uinnissa että avovesiuinnissa, sillä hän voitti Lontoossa myös pronssia 1 500 metrin vapaauinnissa.


title: Oussama Mellouli

text: Mellouli saavutti yhden pronssimitalin uinnin maailmanmestaruuskilpailussa 2003 ja kaksi pronssimitalia 2005. Lyhyen radan MM-kilpailuissa 2004 hän voitti 400 metrin sekauinnin ja sijoittui pronssille 200 metrin sekauinnissa. Vuoden 2007 MM-kilpailuissa hän voitti alun perin kultaa 800 metrin vapaauinnissa ja hopeaa 400 metrin vapaauinnissa. Hän kuitenkin menetti mitalinsa jälkeenpäin kun selvisi hänen antaneen positiivisen dopingnäytteen jo marraskuussa 2006. Hän sai 18 kuukauden kilpailukiellon, joka merkittiin alkaneeksi 30. marraskuuta 2006.


title: Oussama Mellouli

text: Rooman MM-kilpailuissa 2009 Mellouli voitti 1 500 metrin vapaauinnin maailmanmestaruuden ajalla 14.37,28. Lisäksi hän sai hopeaa 400 ja 800 metrin vapaauinnissa. Dubain lyhyen radan MM-kilpailuissa 2010 hän sai kultaa 1 500 metrin vapaauinnissa ajalla 14.24,16, hopeaa 400 metrin sekauinnissa sekä pronssia 200 ja 400 metrin vapaauinnissa. Barcelonan MM-kilpailuissa 2013 Mellouli voitti kultaa 5 kilometrin avovesiuinnissa ja saavutti pronssia 10 kilometrillä. Dohan lyhyen radan MM-kilpailuissa 2014 hän sai hopeaa 1 500 metrin vapaauinnissa.


title: Mustatuppinokka

text: Mustatuppinokka, aikaisemmalta nimeltään pikkutuppinokka ("Chionis minor") on Etelämantereen tuntumassa elävä rantalintu.


title: Mustatuppinokka

text: Linnun pituus on 38–41 senttiä, siipien kärkiväli 74–79 senttiä. Koiras painaa 530–610 grammaa ja naaras 460–530 grammaa. Muistuttaa sukulaistaan keltatuppinokkaa mutta tästä poiketen sen nokka ja heltta ovat mustat. Sukupuolet ovat samanvärisiä.


title: Mustatuppinokka

text: Laji elää Intian valtameren eteläisillä saarilla lähellä Etelämannerta: Etelä-Afrikalle kuuluvalla Prince Edward Islandilla, Ranskan territoriolla Crozetsaarilla ja Kerguelenilla sekä Australian territoriolla Heard Islandilla. Heard Islandin mustatuppinokat muodostavat oman kotoperäisen alalajinsa "C. m. nasicornis". Maailman populaatio on kooltaan 13 000–20 000 yksilöä ja lajin kanta on elinvoimainen. Mustatuppinokan elinympäristöä ovat lintu- ja hyljeyhdyskunnat saarten rannoilla. Myös ihmisasutuksen tuntumassa.


title: Mustatuppinokka

text: Mustatuppinokka pesii lintu- ja hyljeyhdyskunnissa. Pesä on kallion- tai maankolossa tai lohkareen alla. Kermanvärisiä ja ruskeatäpläisiä munia on tavallisesti 2 tai 3. Haudonta kestää noin 30 päivää. Poikaset lentävät 7–8 viikon ikäisinä. Mustatuppinokka saavuttaa sukukypsyyden 3–5-vuotiaana.


title: Mustatuppinokka

text: Mustatuppinokka on kaikkiruokainen. Se syö muun muassa leviä, kaloja, raatoja, jätteitä, linnunmunia- ja poikasia, eläinten ulosteita ja muita jätöksiä, pikkujyrsijöitä, selkärangattomia, hylkeen maitoa, verta ja varastaa ruokaa muilta linnuilta.


title: Yleisurheilun sisäratojen maailmanmestaruuskilpailut 2008

text: Vuoden 2008 yleisurheilun sisäratojen MM-kilpailut järjestettiin Valencian Palau Velódromo Luis Puig -areenalla Espanjassa 7.–9. maaliskuuta 2008. Kisoihin ilmoittautui 159 IAAF:n jäsenvaltiota, mikä oli sisäratojen maailmanmestaruuskilpailujen ennätys.


text: IAAF valitsi kisojen järjestäjäkaupungiksi Valencian 13. marraskuuta 2005 Moskovassa, Venäjällä pitämässään kokouksessa.


text: IAAF jakoi lajien voittajille 40 000 dollarin suuruisen rahapalkinnon. Toiseksi sijoittuneet saivat 20 000, kolmanneksi 10 000, neljänneksi 8 000, viidenneksi 6 000 ja kuudenneksi sijoittuneet 4 000 dollaria. Viesteissä palkkiosumma jaettiin osallistujien kesken. Mahdollisesta maailmanennätyksestä oli luvattu 50 000 dollarin palkinto.


text: IAAF kutsui sekä miesten seitsenotteluun että naisten viisiotteluun kahdeksan kilpailijaa, joista neljä valittiin edellisvuoden ulkoratojen maailmantilaston pohjalta ja neljä hallikauden tilaston perusteella. Jamaikan Maurice Smith oli kutsuttu kilpailuun, mutta joutui luopumaan 29. helmikuuta loukkaantumisen vuoksi. Hänen tilalleen valittiin sisäratojen maailmantilastossa yhdeksäntenä ollut Viron Andres Raja.


title: Kobolttihohde

text: Kobolttihohde eli koboltiitti (kemialliselta nimeltään kobolttiarseenisulfidi CoAsS) on kobolttimalmimineraali. Kiderakenteeltaan kobolttihohde on kuutiollinen, mutta kiteet voivat esiintyä myös oktaedreinä tai pentagonidodekaedreina tai näiden yhdistelminä. Kobolttihohde on väriltään tinanvalkea, punertavan teräksen harmaa tai harmahtavan musta. Viiru on harmaa tai musta ja kiilto on metallinhohtoinen. Kobolttihohteen kovuus on 5,5 Mohsin asteikolla ja ominaispaino on 6,0 - 6,4 g/cm³.


title: Kobolttihohde

text: Kobolttihohdetta esiintyy hydrotermisissä juonissa tai metamorfisissa kivissä. Kobolttihohde on myös tärkeä kobolttimalmimineraali. Se voi sisältää pieniä määriä rautaa.


title: Iva Zanicchi

text: Iva Zanicchi (s. 18. tammikuuta 1940 Ligonchio, Italia) on italialainen laulaja.


title: Iva Zanicchi

text: Iva Zanicchin ura alkoi vuonna 1962 Castrocaron uusien äänten festivaalissa, jossa hän sijoittui kolmanneksi. Hän voitti San Remon musiikkifestivaalit vuonna 1967 kappaleella "Non pensare a me", vuonna 1969 laululla "Zingara" ja jälleen vuonna 1974 kappaleella "Ciao cara, come stai?" Vuonna 1969 hän edusti Italiaa Eurovision laulukilpailussa Madridissa kappaleella "Due Grosse Lacrime Bianche". Hän sijoittui kolmanneksitoista. Kilpailua seurasi konsertti Pariisin Olympia-teatterissa ja kiertue Yhdysvalloissa, Kanadassa, Etelä-Amerikassa ja Neuvostoliitossa. Zanicchi esiintyi myöhemmin myös Australiassa ja Japanissa.


title: Iva Zanicchi

text: Toukokuussa 2008 hän nousi Euroopan parlamenttiin varasijalta Forza Italia -puolueen edustajana.


title: Rock in Rio (albumi)

text: Rock In Rio on Iron Maidenin vuonna 2002 julkaisema livealbumi. Se äänitettiin vuonna 2001 Rock in Rio -festivaaleilla Brasiliassa 250 000 hengen yleisön kanssa. Konsertista taltioitiin myös live-DVD.


title: Haavemaa

text: 20 suosikkia – Haavemaa on Tauski Peltosen kokoelma-albumi, joka julkaistiin 23. kesäkuuta 1997. Levy on osa "20 suosikkia" -kokoelmalevysarjaa.


title: Vietonen

text: Vietonen on järvi Ylitorniolla. Järvessä on kaksi saarta, Koivusaari ja Himotussaari. Se on Suomen 103. suurin järvi, pinta-alaltaan 36 neliökilometriä. Järvi on suosittu kalastusjärvi, siellä on runsaasti esimerkiksi kuoreita. Himotussaaressa on nuotiopaikka ja kota. Sinne menee talvisin kelkkareitti Salmenvaarasta. Järveen laskee voimalaitoksen kautta Raanujärvi Jolmalompolon kautta. Järvi laskee Kaaraneskosken luona Miekojärveen.


title: Saksan Grand Prix 1984

text: Saksan Prix 1984 oli Formula 1 -sarjan osakilpailu, joka ajettiin 5. elokuuta 1984 Hockenheimringilla Saksassa. Kilpailun voitti McLarenilla ajanut Alain Prost, jolle voitto oli kauden neljäs.


title: Saksan Grand Prix 1984

text: Alain Prost otti paalupaikan ajalla 1.47,012, joka merkitsi keskinopeutta 228,658 km/h. Seuraavina olivat Elio de Angelis, Derek Warwick, Patrick Tambay ja Nelson Piquet.


title: Saksan Grand Prix 1984

text: Keijo Rosberg sai lähtöruudun 19. Aika-ajoa häiritsi sade, joka ei tuntunut loppuvan lainkaan. Rosberg harmitteli kiirehtineensä turhaan radalle vasta sateen jälkeen, sillä silloin siellä oli vain mahdoton tungos.


title: Saksan Grand Prix 1984

text: Muutama minuutti ennen starttia Alain Prostin auton bensiinipumppu rikkoutui ja hän joutui ottamaan ajokikseen vara-auton. Prost otti kilpailun alussa johtopaikan. Sitten Nelson Piquet pääsi ohitse ja johti kilpailua 23. kierrokselle asti, jolloin auton vaihdelaatikko rikkoutui. Prost nousi uudelleen kilpailun johtoon ja hän pystyi pitämään sijoituksensa maaliin saakka. Kilpailussa oli mukana 26 autoa, joista vain 10 selvisi maaliin.


title: Saksan Grand Prix 1984

text: Kilpailun jälkeen Prost kertoi, että hänellä oli Niki Laudan kanssa sopimus, että jos McLaren-tallilla olisi kaksoisjohto kymmenen kierrosta ennen maalia, niin johdossa oleva saa ottaa voiton. Kaikki eivät sopimuksen olemassaoloon uskoneet, sillä Prost ja Lauda eivät siihen saakka olleet olleet parhaimpia ystäviä.


title: Lars Saabye Christensen

text: Lars Saabye Christensen (s. 21. syyskuuta 1953, Oslo) on norjalainen kirjailija, jonka julkaisuihin kuuluvat muiden muassa romaanit "Velipuoli" (2001) ja "Malli" (2007). Hänelle myönnettiin vuonna 2002 Pohjoismaiden neuvoston kirjallisuuspalkinto.


title: Lars Saabye Christensen

text: Christensen on luonut laajan tuotannon, joka käsittää romaanien ohella novelleja, runoja, näytelmäkirjallisuutta ja lastenkirjallisuutta.


title: Jos sulla on toinen

text: 20 suosikkia – Jos sulla on toinen on Taikapeilin kokoelma-albumi vuodelta 2000. Levy on osa "20 suosikkia" -kokoelmalevysarjaa.


title: Canon EF-S 18–55mm

text: Canon EF-S 18–55mm on Canonin valmistama zoom-objektiivi. Siinä on EF-S -kiinnitys, ja se sopii Canonin pienikennoisiin digitaalisiin järjestelmäkameroihin, kuten Canon EOS 350D:hen ja 400D:hen.


title: Canon EF-S 18–55mm

text: Objektiivista on kaksi eri versiota, joista toisessa on Canon USM -ultraäänimottori, joka mahdollistaa käytännössä äänettömän ja perusversiota nopeamman tarkennuksen. Edullista perusversiota ei myydä erikseen, vaan se sisältyy useisiin Canonin järjestelmäkamerapakkauksiin ns. kit-objektiivina. Ultraäänimoottorittomasta objektiivista on julkaistu kaksi versiota, joista uudemmassa on korjattu aikaisemman version terävyysongelmia.


title: Canon EF-S 18–55mm

text: Objektiivista on valmistettu myös kuvanvakaimellinen versio, jota on myyty Canon EOS 450D:n, Canon EOS 1000D:n ja Canon EOS 500D:n kanssa. Tässä versiossa terävyys on testien perusteella aiempaa parempi.


title: Canon EF-S 18–55mm

text: Objektiivin edullinen hinta näkyy sekä objektiivin tuottamassa kuvanlaadussa, että rakenteen kestävyydessä. Objektiivi on linssejä lukuun ottamatta kokonaan muovista valmistettu. Monista Canonin objektiiveista poiketen EF-S 18–55mm valmistetaan Taiwanissa eikä Japanissa. Objektiiviilla otetuissa kuvissa esiintyy runsaasti väriaberraatiota ja laajakulmapäässä tynnyrivääristymän määrä on huomattava. Terävyys ei myöskään ole huippuluokkaa, mutta objektiivin ominaisuudet täyttävät silti yleensä aloittelevan kuvaajan tarpeet.


title: Canon EF 300mm

text: Canon EF 300mm voi tarkoittaa seuraavia Canonin objektiiveja:


title: John Amaechi

text: John Ekwugha Amaechi (s. 26. marraskuuta 1970 Boston, Massachusetts, Yhdysvallat) on brittiläinen koripalloilija.


title: John Amaechi

text: Amaechi varttui Britanniassa Stockportissa Suur-Manchesterin alueella. Hänen isänsä oli nigerialainen igbo ja äitinsä englantilainen. Hän kasvoi 2,08 metrin mittaiseksi.


title: John Amaechi

text: Amaechin NBA-ura alkoi, kun hän pääsi vuonna 1995 Cleveland Cavaliersiin. Hän pelasi jonkin aikaa Euroopassa ennen kuin palasi Yhdysvaltoihin ja pääsi Orlando Magiciin (1999–2001) ja Utah Jazziin (2001–2003). Hän kieltäytyi vuonna 2000 Los Angeles Lakersin sopimuksesta.


title: John Amaechi

text: Amaechi kertoi kirjassaan "Man in the Middle" avoimesti homoudestaan helmikuussa 2007. Se otettiin yleisön ja koripalloilijatovereiden keskuudessa vastaan ristiriitaisin tuntein. Entinen NBA-tähti Tim Hardaway kertoi inhoavansa homoja, mutta myös hyväksyviä kommentteja esittivät muiden muassa Steven Hunter, Grant Hill, Shaquille O’Neal ja Shavlik Randolph.


title: Lasiavain-palkinto

text: Lasiavain-palkinto () on vuosittain myönnettävä palkinto parhaalle pohjoismaiselle rikosromaanille. Palkinto on myönnetty vuodesta 1992 alkaen.


title: Lasiavain-palkinto

text: Aluksi palkintoon liittyi kielivaatimus, joten palkinnosta olivat kilpailemassa ainoastaan ruotsalaiset, norjalaiset ja tanskalaiset kirjat. Suomenkieliset dekkarit hyväksyttiin mukaan palkinnon piiriin vuonna 1997 ja islantilaiset vuonna 2000. Edelleen kirja hyväksytään Lasiavain-ehdokkaaksi vain, mikäli se on luettavissa – joko alkuperäisteoksena tai käännöksenä – ruotsiksi, norjaksi tai tanskaksi. Palkinto on saanut nimensä yhdysvaltalaisen Dashiell Hammettin "Lasiavain"-dekkariklassikon () mukaan.


title: Lasiavain-palkinto

text: Lasiavain-palkinnon myöntää dekkarijärjestö Skandinaviska Kriminalsällskapet (SKS).


title: Lasiavain-palkinto

text: Lähde (1992–2011)


title: Mombasa (kokoelma-albumi)

text: 20 suosikkia – Mombasa on Taiskan kokoelma-albumi vuodelta 1996. Levy on Taiskalta ensimmäinen osa "20 suosikkia" -kokoelmalevysarjassa.


title: Rock am Ring

text: Rock am Ring on Nürburgringin kilparadalla Saksassa kesäisin järjestettävä kolmipäiväinen metalli- ja rockmusiikkifestivaali, joka järjestettiin ensimmäisen kerran vuonna 1985.


title: Rock am Ring

text: Nürnbergin EasyCredit-Stadionilla tai sen lähiseudulla järjestetään samaan aikaan rinnakkainen Rock im Park -festivaali. Vuonna 1993 se järjestettiin Itävallan Wienissä ja vuosina 1994–1996 Münchenissä käytöstä poistetulla München-Riemin lentoasemalla ja siitä vuotta myöhemmin Münchenin olympiastadionilla.


title: Rock am Ring

text: Kolmen päivän tapahtumassa kaikki artistit esiintyvät Nürburgringillä ja Nürnbergissä. Rock am Ring ja Rock im Park ovat yhdessä suurin musiikkifestivaali Saksassa ja yksi suurimmista maailmassa. Yhteiskävijämäärä oli 150 000 vuonna 2007.


title: Itävallan Grand Prix 1984

text: Itävallan Prix 1984 oli Formula 1 -sarjan osakilpailu, joka ajettiin 19. elokuuta 1984 Österreichringilla Itävallassa. Kilpailun voitti McLarenilla ajanut Niki Lauda, jolle voitto oli kauden neljäs.


title: Itävallan Grand Prix 1984

text: Tällä kaudella McLarenit, Lotukset, Renaultit ja toinen Brabham eli Nelson Piquet olivat muodostaneet seitsikon, joka oli aina kärjessä. Nelson Piquet kiersi 5942 metrin pituisen radan ennätysajassa 1.26,173, sillä irtosi kauden kuudes paalupaikka. Keskinopeudeksi muodostui 248,235 km/h. Alain Prost sai toisen lähtöruudun, vaikka hajotti kisa-autonsa moottorin heti aika-ajon ensimmäisellä kierroksella. Vara-autollaan hän ei pystynyt parempaan. Seuraavat sijat saivat Elio de Angelis, Niki Lauda ja Patrick Tambay.


title: Itävallan Grand Prix 1984

text: Keijo Rosberg oli Williamsillaan yhdeksäs. Hän käytti molemmat rengaskerrat heti aika-ajon alussa, sillä jo 20 minuutin jälkeen radalla oli öljyä, eikä nopea kierros silloin enää olisi onnistunut. Öljyläikkiä radalla saivat aikaan turbomoottorit, jotka rikkoutuivat helposti 900 hevosvoimaan asti viritettyinä. Kauden aikana oli harjoituksissa ja kilpailuissa hajonnut jo noin 60 moottoria. Tässäkin aika-ajossa Andrea de Cesaris poksautti Ligierinsä moottorin. Hän jatkoi kuitenkin menoaan levittäen moottorista valuvan öljyn pitkin rataa. Öljyläikkään ajaneilla kuljettajilla ei juuri ollut mahdollisuuksia parantaa aikaansa.


title: Itävallan Grand Prix 1984

text: Kauden 12. MM-osakilpailu ajettiin pilvipoutaisessa säässä 25 asteen lämmössä. Startissa Elio de Angelis jäi seisomaan paikoilleen muiden rynnistäessä liikkeelle. Prost sai parhaan lähdön ja Piquet oli hänen kannassaan. Keijo Rosberg pujotteli onnistuneesti eteenpäin ja oli ensimmäisen kierroksen puolivälissä jo viides. Maalilinjalla heiluivat kuitenkin punaiset liput ja startti ja ensimmäinen kierros mitätöitiin. Keskeyttämisen syynä oli de Angeliksen jääminen lähtöruutuun.


title: Itävallan Grand Prix 1984

text: Puolen tunnin tauon jälkeen kilpailu aloitettiin alusta yhdellä kierroksella lyhennettynä. Piquet starttasi kärkipaikalle ja hänen peräänsä säntäsivät Prost, Tambay ja Warwick. Prost osui kuitenkin öljyläikkään ja hän ajoi ulos 28. kierroksella. Oli Laudan vuoro alkaa ahdistella Piquet'ä. Lauda ohitti sisäkaarteen kautta Piquet'n 40. kierroksella. Piquet alkoi jäädä kierros kierrokselta. Viimeisen kymmenen kierroksen ajan Laudan autosta puuttui nelosvaihde, mutta hän pystyi pitämään johtonsa, sillä Piquet'n auton renkaat olivat aivan lopussa.


title: Rauno Ruuhijärvi

text: Rauno Vesa Ruuhijärvi (s. 1930) on suomalainen kasvitieteen emeritusprofessori ja luonnonsuojelija. Hän opetti Helsingin yliopistossa kasviekologiaa ja ympäristönsuojelua 1963–1994. Ruuhijärvi toimi Lammin biologisen aseman esimiehenä yli 30 vuoden ajan.


title: Rauno Ruuhijärvi

text: Ruuhijärvi valittiin Suomen Luonnonsuojelusliiton puheenjohtajaksi 1978, ja hän jatkoi tehtävässä kahdentoista vuoden ajan.


title: Rauno Ruuhijärvi

text: Ruuhijärvi sai Alfred Kordelinin säätiön tunnustuspalkinnon vuonna 1994 ja Suomen Kulttuurirahaston tunnustuspalkinnon vuonna 2007.


title: Rannalla (albumi)

text: 20 suosikkia – Rannalla on Taiskan kokoelma-albumi vuodelta 2000. Levy on Taiskalta toinen ja viimeinen osa "20 suosikkia" -kokoelmalevysarjassa.


title: Ylitornion rautatieasema (Ruotsi)

text: Ylitornion rautatieasema (, ) on lakkautettu rautatieliikennepaikka Ruotsin rataverkkoon kuuluneella puretulla rataosalla . Liikennepaikka sijaitsi Ylitornion kunnan keskustaajamassa, Matarengissä, ja se toimi rataosan pääteasemana vuosina 1914–1984. Liikenteenhoidosta vastasi rataosan koko toiminta-ajan Statens Järnvägar, joka myös hoiti linja-autoliikennettä Ylitornion ja Pajalan välillä. SJ:llä oli jopa rautatieasema Pajalassa, vaikka sinne ei koskaan rakennettu rautatietä. Nykyisin Ylitornion asemarakennus on yksityisasuntona.


title: The Incredibles: Rise of the Underminer

text: The Incredibles: Rise of the Underminer on Heavy Iron Studiosin kehittämä ja THQ:n julkaisema toimintapeli. Peli on julkaistu vuonna Nintendo GameCubelle, PlayStation 2:lle, Xbox:lle, Nintendo DS:lle, Game Boy Advancelle, Microsoft Windowsille ja Mac OS X:lle. Peli on jatkoa Walt Disney Picturesin "Ihmeperhe"-animaatiolle.


title: The Incredibles: Rise of the Underminer

text: Pelaaja voi valita hahmokseen Herra Ihmeen tai Hyytäjän.


title: Automaattivaihteisto

text: Automaattivaihteistolla tarkoitetaan ajoneuvoissa olevaa vaihteistojärjestelmää, jossa kuljettajan ei tarvitse itse vaihtaa manuaalisesti vaihdetta, vaan automaattivaihteisto tekee sen hänen puolestaan. Automaattivaihteisto on useimmiten lisävaruste, joka lisää auton ostohintaa. Ensimmäiset automaattivaihteistot esitteli Oldsmobile vuoden 1940 malleissaan. Tämä "Hydra-Matic"-nimellä kutsuttu vaihteisto oli ensimmäinen massatuotannossa valmistettu täysautomaattinen vaihteisto. Automaattivaihteiston voiteluöljynä käytettiin muun muassa valaanöljyä.


title: Automaattivaihteisto

text: Pohjois-Amerikassa valtaosa autoista myydään automaattivaihteisina, ja manuaalivaihteiset autot ovat harvinaisia. Myös muualla maailmassa manuaalivaihteistojen suosio on laskussa.


title: Automaattivaihteisto

text: Perinteisessä automaattivaihteistossa moottorin tuottama voima välitetään momentinmuuntimen pumppupyörältä nesteen välityksellä turbiinipyörälle, mistä voima siirtyy eteenpäin hammaspyörävaihteistolle.


title: Automaattivaihteisto

text: Automaattivaihteiston ohjaukseen on jatkuvasti lisätty elektroniikkaa. Uudet vaihteistot muun muassa oppivat kuljettajan ajotavasta ja tekevät vaihteiden vaihtoja automaattisesti keräämänsä tiedon perusteella. Alemman hintaluokan autoissa viisivaihteiset automaatit ovat hyvää vauhtia syrjäyttämässä perinteiset nelivaihteiset mallit. Kuusi- ja seitsemänvaihteiset hallitsevat yläluokkaa. Ensimmäisen kuusivaihteisen automaatin tarjosi BMW vuonna 2001 esitellyssä 7-sarjassa. Muutamaa vuotta myöhemmin Mercedes-Benzin S-sarjassa nähtiin seitsemänvaihteinen automaatti. Lexus ja BMW ottivat myöhemmin käyttöön kahdeksanvaihteisen vaihteiston. Vaihteistovalmistaja ZF kehitti yhdeksänportaisen automaattivaihteiston, joka tuli ensimmäisenä käyttöön Jeep Cherokeessa ja Land Rover Evoquessa vuonna 2013. B-segmentissä eli ”pikkuautoluokassa” ensimmäinen kuusivaihteinen automaatti esiteltiin Opel Corsassa loppuvuodesta 2014.


title: Automaattivaihteisto

text: Yleisesti automaattivaihteisto kuluttaa enemmän polttoainetta paljon kiihdytyksiä ja hidastuksia sisältävässä ajossa verrattuna manuaalivaihteistoon, öljyvälitteisen momentinmuuntimen takia. Matka-ajossa eroa ei juurikaan ole, etenkään tasaisella nopeudella ajettaessa, kiinteäksi lukittuvalla turbiinilla varustetuissa autoissa. Poikkeus on CVT-automaattivaihteisto, jonka kulutus on manuaalivaihteiston tasoa. Rakenteellisesti automaattivaihteisto on yleensä manuaalivaihteistoa painavampi. Perinteisesti se on myös ollut kalliimpi valmistaa.


title: Automaattivaihteisto

text: Myös kaksoiskytkinvaihteistossa vaihtaminen tapahtuu automaattisesti. Teknisesti vaihteisto on kuitenkin perinteisestä automaattivaihteistosta poiketen toteutettu useamman rinnakkaisen vaihdelaatikon ja niin sanotun kaksoiskytkimen avulla. Tunnetuin kaksoiskytkinvaihteisto on Volkswagen-konsernin käyttämä DSG. Koska tässä vaihteistossa seuraava vaihde on aina valmiiksi kytkettynä toisella vaihteiston akselilla päällä, ei vaihtamisessa ole vaihtamisviivettä, eikä veto katkea vaihtamisen aikana. Uusi vaihde kytketään samanaikaisesti, kun toinen vaihteiston puoli irrotetaan. Kaksoiskytkinvaihteistossa ei käytetä momentinmuuntajaa, vaan voima välittyy nimensä mukaisesti suoraan moottorista vaihteistoon. Tämän vuoksi polttoaineenkulutus on uusimmilla vaihteistoilla jopa pienempi kuin manuaalivaihteistolla. Näistä eduista huolimatta eräät autovalmistajat ovat hylänneet kaksoiskytkinvaihteistot, ja ovat panostaneet perinteisen automaattivaihteiston paranteluun.


title: Automaattivaihteisto

text:
Autonvalmistajat käyttävät yleisesti automaattivaihteiston vaihteenvalitsimessa seuraavia merkintöjä:
Kaikissa vaihteistoissa ei välttämättä ole jokaista toimintoa. Niin sanotut pakkovaihteet ja ylivaihde (O) ovat uusissa automalleissa harvinaisia.


title: Rakkauden jälkeen (albumi)

text: 20 suosikkia – Rakkauden jälkeen on vuonna 1997 julkaistu Carolan kokoelmalevy.


title: Nitrosoamiinit

text: Nitrosoamiinit ovat syöpää aiheuttavia typpiyhdisteitä, joita käytetään mm. joissakin tuholaismyrkyissä ja kosmetiikkatuotteissa. Niitä on tupakkatuotteissa, muun muassa savukkeissa sekä nuuskassa, erityisesti amerikkalaisessa nuuskassa, josta on Massachusettsin terveysviraston tutkimuksissa löytynyt jopa yli 40 -kertaisia nitrosoamiinipitoisuuksia ruotsalaiseen nuuskaan verrattuna. Niitä muodostuu myös joskus mahalaukussa nitriittien ja/tai nitraattien reagoidessa aminohappojen kanssa.


title: Bonnie Bedelia

text: Bonnie Bedelia (s. 25. maaliskuuta 1948 New York) on yhdysvaltalainen näyttelijä.


title: Bonnie Bedelia

text: Bedelialla on ollut rooleja muiden muassa elokuvissa "Ammutaanhan hevosiakin..." (1969), "Rakastajia ja muita veijareita" (1970), "Maailman nopein nainen" (1983), "Poika joka osasi lentää" (1986), "Die Hard – vain kuolleen ruumiini yli" (1988), "Die Hard 2 – vain kuolleen ruumiini yli" (1990), "Kunnes toisin todistetaan" (1990) ja "Miehen mitta" (2003).


title: Bonnie Bedelia

text: Bedelia oli ehdolla Golden Globen saajaksi vuonna 1984 ja kahden Emmy-palkinnon saajaksi vuosina 1994 ja 2000. Hän solmi nykyisen avioliittonsa Michael McRaen kanssa vuonna 1995. Hänellä on lapsia aiemmasta avioliitosta.


title: Bonnie Bedelia

text: Bedelian veli Kit Culkin on näyttelijä Macaulay Culkinin isä.


title: Vanamo-seura

text: Vanamo-seura eli Suomen Biologian Seura Vanamo ry. on yleisbiologinen tieteellinen yhdistys. Se toimii biologien yhdyssiteenä ja pyrkii edistämään biologista tutkimusta ja suomen kielen käyttöä biologian alalla. Seura on perustettu 1897, ja perustajiin kuului muun muassa Aukusti Juhana Mela, joka oli sen ensimmäinen puheenjohtaja. Seuran alkuaikojen merkittävintä työtä oli suomenkielisen kasvi- ja eläintieteellisten tiedesanojen luominen.


title: Vanamo-seura

text: Seura julkaisee Luonnon Tutkija -lehteä, joka perustettiin Luonnon Ystävä -nimisenä ja alkoi ilmestyä 1897 päätoimittajanaan Vanamon varapuheenjohtaja Kaarlo Mainio Levander.


title: Vanamo-seura

text: Vanamo-seuran puheenjohtajina ovat toimineet seuraavat henkilöt:


title: Mari Devon

text: Mari Devon (s. 1960) on yhdysvaltalainen ääninäyttelijä.


title: Mari Devon

text: Usein Jane Alan nimellä tunnettu Devon on tehnyt uransa aikana useita dubbauksia animesarjoihin, kuten Mobile Suit Gundam, Teknoman, Liikkuva linna, Digimon ja Love Hina. Alkuperäisiä ääniä Mari Devon on kuitenkin tehnyt 1990-luvulta asti, joista ensimmäinen oli animaatiosarjassa James Bond Junior vuotta myöhemmin hän sai kenties tunnetuimman roolinsa Batmanistä Summer Gleesonina. Muita animaatiosarjoja joihin hän on lainannut ääntään ovat Bittipää, Batman of the Future ja The Zeta Project. 2000-luvulla Devon on tehnyt myös äänirooleja videopeleihin.


title: Worlds Collide

text: Worlds Collide on metalliyhtye Apocalyptican kuudes studioalbumi, joka ilmestyi 15. syyskuuta 2007. Albumi sisältää singlenäkin julkaistun kappaleen I'm Not Jesus.


title: Worlds Collide

text: Albumi nousi Suomen virallisen listan sijalle 8.


title: Pleasure Island

text: Pleasure Island on Pink Fairiesin nimellä julkaistu albumi vuodelta 1996. Levyllä ovat mukana alkuperäisistä jäsenistä Twink ja Paul Rudolph.


title: Elokuun kansannousu

text: Elokuun kansannousu () oli epäonnistunut kansannousu neuvostohallintoa vastaan Georgian SNT:ssä elokuun lopusta syyskuun alkuun vuonna 1924.


title: Elokuun kansannousu

text: Kansannousun tarkoituksena oli palauttaa Georgian itsenäisyys Neuvostoliitosta. Sitä johti Georgian itsenäisyyden komitea, ryhmä neuvostovastaisia poliittisia järjestöjä Georgian menševikkipuolueen ajamana. Se oli kolmivuotisen bolševikkihallinnon vastaisen kamppailun huipentuma. Bolševikit olivat ottaneet vallan käsiinsä sen jälkeen, kun Neuvosto-Venäjän puna-armeija oli hyökännyt Georgian demokraattiseen tasavaltaan vuoden 1921 alussa. Puna-armeija ja Tšeka kukistivat kansannousun, mitä seurasi aalto sortotoimia, joissa useita tuhansia georgialaisia tapettiin. Elokuun kansannoususta tuli yksi viimeisistä varhaista neuvostohallitusta vastaan suunnatuista kapinoista, ja sen epäonnistuminen merkitsi kommunistisen hallinnon lopullista perustamista Georgiaan.


title: Elokuun kansannousu

text: Georgia julistettiin neuvostotasavallaksi 25. helmikuuta 1921, kun puna-armeija otti haltuunsa Georgian pääkaupungin Tbilisin ja pakotti maan menševikkihallituksen maanpakoon.


title: Elokuun kansannousu

text: Georgialaisten uskollisuutta uudelle hallinnolle oli kuitenkin vaikea saada. Ensimmäisen kolmen hallintovuotensa aikana bolševikit onnistuivat värväämään puolueeseensa alle 10 000 jäsentä, kun taas menševikit olivat huomattavasti suositumpia. Heidän järjestöissään oli yli 60 000 jäsentä. Vuosien 1918–1921 itsenäisyydellä oli ratkaiseva rooli Georgian kansallisessa heräämisessä, vaikka se jäikin lyhytaikaiseksi, ja menševikit saivat sen kuluessa taakseen kansan laajamittaisen tuen. Pakkoliitos Neuvostoliittoon ja katkeruus sitä seuranneista rajojen uudelleenjärjestelyistä, joissa Georgia menetti tuntuvia osia aiemmista alueistaan Turkille, Azerbaidžanin SNT:lle, Armenian SNT:lle ja Venäjälle, lisäsivät uusien vallanpitäjien epäsuosiota. Uudella Georgian "Revkomin" (vallankumouskomitean) johtamalla bolševikkihallinnolla olikin niin vähän tukea georgialaisten keskuudessa, että se joutui kansannousun ja sisällissodan uhkaamaksi. Bolševikeilla oli vain rajoitetut siteet Georgian talonpoikaisvestöön, joka vastusti ankarasti kollektivisointia, ja oli tyytymätön maapulaan ja muihin talousvaikeuksiin. Tilannetta pahensivat edelleen nälänhätä monilla Georgian alueilla ja kesän 1921 koleraepidemia, joka vaati tuhansia uhreja. Puute ruoasta ja lääkäripalvelujen toimimattomuus johtivat korkeaan kuolleisuuteen. Uhrien joukossa oli muun muassa Georgian patriarkka Leonide.Lang, s. 238. Georgian politisoitunut työväenluokka, joka kärsi vaikeista talousongelmista, vastusti myös uutta hallintoa, kuten kansallinen älymystö ja aatelisto, jotka olivat vannoneet uskollisuuttaan menševikkihallinnolle. Viivästynyt siirtyminen Revkomin hallinnosta neuvostojärjestelmään, työläisten järjestöjen ja ammattiyhdistysten alistaminen bolševikkien puoluekomiteoille ja Moskovan keskushallintoa suosiva politiikka loivat tyytymättömyyttä jopa kommunisteihin kaikkein myötämielisimmin suhtautuvan Tbilisin monietnisen työläisväestön keskuuteen.


title: Elokuun kansannousu

text: Julkinen tyytymättömyys Georgian yhteiskunnassa heijastui epäsuorasti myös bolševikkien katkeraan, sisäiseen valtataisteluun, jossa kiisteltiin tavasta saada aikaan sosiaalinen ja poliittinen muutos Georgiassa. Kovan linjan edustajat, joita johtivat Venäjän kommunistisen puolueen Transkaukasian alueellisen komitean ("Zaikkraikom") pää Sergo Ordžonikidze ja Venäjän SFNT:n kansallisuuksien kansankomissari Josif Stalin, aloittivat sarjan Georgian itsehallinnon viimeisten rippeiden tuhoamiseen tähtääviä toimia. Heitä vastusti ryhmä georgialaisia bolševikkeja, joita johtivat Pilip Makharadze ja Budu Mdivani ja joita heidän vasustajansa kutsuivat "kansallisiksi deviationisteiksi". He halusivat edistää suvaitsevaisuutta menševikkioppositiota kohtaan, maltillista suhtautumista maareformiin, ja ennen kaikkea he vaativat suurempaa autonomiaa Moskovalta ja vastustivat jääräpäisesti Stalinin hanketta, joka olisi yhdistänyt kolme Transkaukasian tasavaltaa taloudellisesti ja poliittisesti. Kriisi tunnettiin "Georgian tapauksena", se kesti vuoden 1922 ajan ja päättyi kovan linjan edustajien voittoon. Sen tuloksena Georgia pakotettiin yhdistymään Armenan ja Azerbaidžanin neuvostotasavaltojen kanssa Transkaukasian SFNT:ksi, mikä merkitsi vakavaa iskua georgialaisten kansallisylpeydelle. "Kansallisten deviationistien" hävittyä bolševikkien politiikka muuttui aggressiivisemmaksi: kaikkea oppositiota vastaan kohdistettiin rankkoja sortotoimia, ja edelleen laillisten puolueiden täytyi ilmoittaa hajottamisestaan ja julistaa virallista uskollisuuttaan neuvostoviranomaisille huhtikuun 1922 ja lokakuun 1923 välillä. Puolueet, jotka jatkoivat toimintaansa, vetäytyivät maanalaisiksi järjestöiksi. Georgian ortodoksista kirkkoa sorrettiin myös: yli 1 500 luostaria ja kirkkoa suljettiin tai tuhottiin ja useita kirkon työtekijöitä vangittiin, heidän joukossaan katolikos-patriarkka Ambrosi, joka pidätettiin ja tuotiin oikeuden eteen. Hän oli lähettänyt vuoden 1922 Genovan konferenssille protestikirjeen, jossa hän kuvaili Georgian oloja puna-armeijan invaasion jälkeen, ja pyysi "apua sivistyneeltä maailmalta".


title: Elokuun kansannousu

text: Puna-armeijan hyökkäyksen aikana osa voitetuista georgialaisista joukoista vetäytyi vuorille ja järjestäytyi pieniksi partisaaniryhmiksi. Vuosina 1921–1922 useissa Georgian osissa puhkesi sissisota. Toukokuussa 1921 Luoteis-Georgian Svanetian alueen vuoristoilaiset nousivat kapinaan Mosestro Dadeškelianin, Nestor Gardapkhadzen ja Bidzina Pirvelin johtamina. Kuuden kuukauden vastarinnan jälkeen kapina kukistettiin, ja sen johtajat tapettiin. Vuoden 1922 alussa kapina neuvostohallintoa vastaan puhkesi Khevsuretissa, toisella vuoristo-alueella Koillis-Georgiassa. Neuvostojoukot onnistuivat estämään kapinan leviämisen käyttäen ilmavoimia, mutta eivät saaneet sitä täysin kukistettua. Eversti Kakutsa Tšoloqašvili, joka oli johtanut kapinaa, onnistui pakenemaan viereiseen Tšetšeniaan, josta hän hyökkäsi Georgiaan useita kertoja estäen bolševikkeja saamasta jalansijaa Itä-Georgian vuorilla. Paikallinen miliisipäällikkö Levan Razikašvili pidätettiin ja myöhemmin ammuttiin, sillä hän oli suhtautunut kapinaan myönteisesti.


title: Elokuun kansannousu

text:
Kapinat olivat kuitenkin paikallisia ja spontaaneita, eivätkä ne houkutelleet suuria joukkoja. Vuosina 1922–1923 yhteensä 57 aktiivisesta sissijoukosta 33 hajosi tai antautui neuvostoviranomaisille. Neuvostovastaisen opposition vaikea tilanne pakotti kaikki suuret maanalaiset puolueet tekemään lähempää yhteistyötä toistensa kanssa. Neuvottelut etenivät kuitenkin hitaasti, eivätkä menševikit päässeet sopuun bolševikkien vastasesta rintamasta pääasiallisten kilpailijoidensa – kansallisdemokraattien ja joidenkin muiden poliittisten ryhmien – kanssa ennen kuin vasta vuoden 1922 puolivälissä. Pian oppositiopuolueet yhdistyivät maanalaiseksi liikkeeksi, joka tunnettiin nimellä Itsenäisen Georgian komitea eli "Damkom" (lyhenne sanoista "Damoukideblobis komiteti", Itsenäisyyskomitea). Georgian maanpakolaishallituksen rahoittama Damkom aloitti yleisen kansannousun valmistelut. Järjestö perusti "sotilaallisen keskuksen" ja nimitti kaikkien kapinallisjoukkojen komentajaksi kenraali Spiridon Tšavtšavadzen. Useat aiemman menševikkihallituksen jäsenet palasivat laittomasti Georgiaan maanpaosta, esimerkiksi entinen maatalousministeri Noe Khomeriki ja entinen kansalliskaartin komentaja Valiko Džugheli. Euroopan georgialaisten emigranttien rohkaisemina kapinan järjestäjillä oli yhä enemmän odotuksia ulkomaisesta avusta kuin länsivalloilla aikomuksia. He toivoivat myös, että Georgian kapina innostaisi muitakin kaukasialaisia kansoja tarttumaan aseisiin, mutta salaiset neuvottelut armenialais- ja azerinationalistien kanssa päättyivät tuloksettomina, ja niitä lupaavammatkin neuvottelut islamilaisen tšetšeenijohtaja Ali Mitajevin kanssa täytyi keskeyttää Pohjois-Kaukasuksen massapidätysten ja sortotoimien vuoksi.
Neuvostoliiton salaisen poliisin Tšekan georgialainen haara, jossa äskettäin nimitetty apulaispäällikkö Lavrenti Berija oli johtavassa asemassa, onnistui soluttautumaan järjestöön ja aloitti massapidätykset. Huomattava menševikkiaktivisti Davit Sagirašvili pidätettiin ja karkotettiin Saksaan lokakuussa 1922 yhteensä 62 muun menševikin kanssa. Helmikuussa 1923 Georgian oppositio kärsi toisen suuren menetyksen, kun 15 sotilaallisen keskuksen jäsentä pidätettiin. Heidän joukossaan olivat vastarintaliikkeen tärkeimmät johtajat, kenraalit Kote Apkhazi, Aleksander Andronikašvili ja Vardan Tsulukidze; heidät teloitettiin 19. toukokuuta 1923. Maaliskuussa 1923 Tšeka löysi maanalaisen menševikkien painon ja pidätti useita opposition edustajia. Menševikkijohtajat Noe Khomeriki, Benia Tškhikvišvili ja Valiko Džugheli joutuivat myös Tšekan käsiin vuorotellen 9. marraskuuta 1923, 25. heinäkuuta 1924 ja 6. elokuuta 1924.


title: Elokuun kansannousu

text: Näissä olosuhteissa jotkut georgialaiset epäilivät, voisiko kansannousu laikaan onnistua. Vangittu kapinallisjohtaja Džugheli yllytti Tšekan virkailijoita sallimaan hänen ilmoittaa tovereilleen, että heidän suunnitelmansa olivat paljastuneet ja neuvoa heitä hylkäämään kapinansa, mutta Tšeka kieltäytyi. Džughelin viesti kuitenkin tavoitti kapinalliset, mutta he epäilivät sitä Tšekan provokaatioksi ja jatkoivat kapinasuunnitelmiaan.


title: Elokuun kansannousu

text: On useita viitteitä siitä, että neuvostotiedustelu olisi jollakin tasolla ollut mukana provosoimassa kapinaa. Tšeka, jolla oli salaisia agentteja paikallisissa sosialistipiireissä, oli hyvin tietoinen salaliitosta ja yleisestä tyytymättömyyestä bolševikkihallintoon. Stalinin ja Ordžonikidzen ohjaamina Berija ja hänen esimiehensä Kvantaliani itse asiassa rohkaisivat kapinaa, jotta he saisivat verukkeen eliminoida koko oppositio ja kostaa henkilökohtaiset kaunansa entisille kilpailijoilleen Georgiassa.


title: Elokuun kansannousu

text: 18. elokuuta 1924 Damkom päätti yleisestä kansannoususta 29. elokuuta aamulla kello 2.00. Suunnitelma samanaikaisesta kapinasta kuitenkin epäonnistui, ja jonkinlaisen väärinymmärryksen vuoksi Tšiaturan kaivoskaupunki Länsi-Georgiassa aloitti kapinan päivää aikaisemmin 28. elokuuta. Tämä salli neuvostohallituksen laittaa kaikki alueen saatavissa olevat joukot valmiustilaan ajoissa. Kapinalliset kuitenkin menestyivät aluksi huomattavan hyvin, ja muodostivat prinssi Giorgi Tseretelin johtaman väliaikaishallituksen. Kansannousu levisi nopeasti lähialueille, ja suuret osat Länsi-Georgiaa sekä useat Itä-Georgian maakunnat irtautuivat neuvostohallinnosta.


title: Elokuun kansannousu

text: Kansannousun menestys jäi kuitenkin lyhytaikaiseksi. Vaikka se eteni pidemmälle kuin Tšeka oli odottanut, neuvostoviranomaisten vastareaktio oli nopea. Stalin häivytti kaikki epäilykset Georgian levottomuuksien merkityksistä Moskovassa yhdellä sanalla: "Kronstadt", jolla hän viittasi Kronstadtin kapinaan, laajaan mutta epäonnistuneeseen neuvostomerimiesten kapinaan vuonna 1921. Puna-armeijan lisäjoukkoja Semjon Pugatševin komennuksessa lähetettiin paikalle nopeasti, ja Georgian rannikko saarrettiin, jotta georgialaiset emigranttiryhmät eivät pääsisi maahan. Puna-armeijan ja Tšekan joukot hyökkäsivät ensimmäisiin kapinallisiin kaupunkeihin Länsi-Georgiassa – Tšiaturaan, Senakiin ja Abašaan – jo 29. elokuuta, ja onnistuivat karkottamaan kapinalliset metsiin ja vuorille 30. elokuuta mennessä. Puna-armeijan joukot käyttivät tykistöä ja ilmavoimia taistellessaan sissejä vastaan, mutta sissit onnistuivat edelleen vastustamaan puna-armeijaa erityisesti Gurian alueella. Guria oli useiden georgialaisten menševikkijohtajien kotipaikka ja sen vuoksi äärimmäisen epälojaali bolševikkeja kohtaan. Tbilisi, Batumi ja jotkut suuremmat kaupungit, joissa bolševikeilla oli enemmän valtaa, pysyivät hiljaisina, kuten myös Abhasia ja suurin osa etnisien vähemmistöjen asuttamista alueista.


title: Elokuun kansannousu

text: Kapinallisten lännessä kokeman takaiskun jälkeen kansannousun keskus siirtyi Itä-Georgiaan, jossa 29. elokuuta suuri kapinallisjoukko eversti Tšoloqašvilin komennuksessa hyökkäsi puna-armeijan parakkeja vastaan Manglisissa Tbilisin luoteispuolella. Neuvostojoukot olivat linnoittaneet raskaasti kaikki pääkaupunkia ympäröivät strategiset asemat, ja ajoivat kapinalliset takaisin. Vahvistusjoukkoja ei saapunut, ja Tšoloqašvilin joukot jäivät eristyksiin. Niiden oli pakko vetäytyä itään Kakhetin alueelle. 3. syyskuuta Tšoloqašvili yritti epätoivoisesti viimeisen kerran kääntää kansannousun suunnan vallaten Dušetin kaupungin yllätyshyökkäyksessä. Hän ei kuitenkaan onnistunut torjumaan puna-armeijan vastaiskua, ja vetäytyi vuorille. Kapinan kukistamista seurasi laajamittainen punaterrori, "ennennäkemätön edes vallankumouksen traagisimmissa kohdissa", ranskalaisen kirjailijan Boris Souvarinen sanoin. Hajanainen sissivastarinta jatkui usean viikon ajan, mutta syyskuun puoliväliin mennessä suurin osa tärkeimmistä kapinallisryhmistä oli tuhottu.


title: Elokuun kansannousu

text: 4. syyskuuta Tšeka löysi kapinallisten päätukikohdan Šiomghvimen luostarista Mtskhetan kaupungin läheltä, ja pidätti prinssi Andronikašvilin, Damkomin puhemiehen, ja hänen toverinsa Džavakhišvilin, Iškhnelin, Džinorian ja Botšorišvilin. Samana päivänä Berija tapasi pidätetyt opposition edustajat Tbilisissä, ja ehdotti julistuksen antamista, jossa partisaaneja olisi kehotetty laskemaan aseensa. Komitean jäsenet, sidottuina ja odottaen omaa kuolemaansa, hyväksyivät ehdotuksen sillä ehdolla, että massateloitukset keskeytettäisiin välittömästi. Berija suostui, ja kapinalliset allekirjoittivat julistuksen saadakseen verenvuodatuksen loppumaan.


title: Elokuun kansannousu

text: Vainot eivät kuitenkaan päättyneet. Berijan pidätetyille oppositiojohtajille tekemää lupausta rikkoen massapidätykset ja teloitukset jatkuivat. Kapinan vastaisten toimien poliittiseen ohjaukseen vaikutti GPU:n päällikkö Georgiassa, Solomon Mogilevski, ja vainoja suureksi osaksi kannatti Transkaukasian keskuskomitea. Stalinin itsensä on kerrottu luvanneen, että "koko Georgia täytyy hävittää maan alle".


title: Elokuun kansannousu

text: Sarjassa ratsioita puna-armeija ja Tšeka surmasivat tuhansia siviilejä, tappaen kokonaisia perheitä mukaan lukien naisia ja lapsia. Vankiloissa tehtiin massateloituksia, joissa ihmisiä tapettiin ilman oikeudenkäyntiä, mukaan lukien niitä, jotka olivat olleet vankilassa jo kapinan aikana. Satoja pidätettyjä ammuttiin suoraan tavaravaunuihin, niin että kuolleiden ruumiit saataisiin poistettua nopeammin uudessa ja tehokkaassa Tšekan upseeri Talakhadzen keksinnössä.


title: Elokuun kansannousu

text: Puhdistusten ja kansannousun uhrien tarkkaa määrää ei tiedetä. Arviolta noin 3 000 henkeä kuoli taisteluissa. Kansannousun aikana tai välittömästi sen jälkeen teloitettujen määrä nousi 7 000–10 000 henkeenPethybridge, s. 256; Lang, s. 243. tai suuremmaksi. Viimeisimpien "Kommunismin mustan kirjan" lukujen mukaan 12 578 henkeä tapettiin 29. elokuuta – 5. syyskuuta 1942. Noin 20 000 henkeä karkotettiin Siperiaan ja Keski-Aasian aavikoille.


title: Elokuun kansannousu

text: Raportit sortotoimien laajuudesta johtivat vastalauseisiin ulkomaisten sosialistien keskuudessa. Toisen internationaalin johtajat lähettivät Kansainliitolle päätöslauselman, jossa tuomittiin neuvostohallitus, mutta se ei johtanut merkittäviin tuloksiin. Clara Zetkin, merkittävä saksalainen sosiaalidemokraatti, yritti taistella negatiivista julkisuutta vastaan, vieraili Tbilisissä ja kirjoitti lehtisen, jossa hän väitti vain 320 ihmisen tulleen ammutuksi. Tästä huolimatta julkinen tuohtumus johti epämiellyttäviin seurauksiin Moskovan keskushallitukselle, mikä sai politbyroon asettamaan Ordžonikidzen johtaman erikoiskomission tutkimaan kansannousun syitä ja Tšekan toimia sen kukistamisessa. Lokakuussa 1924 komission raportin julkaisun jälkeen joitakin Georgian Tšekan jäseniä puhdistettiin "epäluotettavina elementteinä", oletettavasti julmuuksien syntipukkeina. Ordžonikidze myönsi itse ennen keskuskomitean tapaamista Moskovassa lokakuussa 1924, että "ehkä menimme hieman liian pitkälle, mutta emme voineet sille mitään".


title: Elokuun kansannousu

text: 7. lokakuuta 1924 Georgian neuvostohallinto (Sovnarkom, "Kansankomissaarien neuvosto") julisti armahduksen kaikille kapinaan osallistuneille, jotka antautuisivat vapaaehtoisesti. Vuoden 1925 maaliskuun alussa Neuvostoliiton presidentti Mihail Kalinin saapui Georgiaan ja pyysi armahdusta kansannousuun osallistuneille sekä uskonnollisten vainojen pysäyttämistä. Niinpä Tšekan ote Georgiasta höltyi suhteellisesti (esimerkiksi katolikos-patriarkka Ambrosi ja patriarkaalisen neuvoston jäsenet vapautettiin), sotilaalliset toimet rauhoittuivat ja tilanne maassa palasi normaaliksi. Georgia oli kuitenkin kärsinyt šokin, josta se ei koskaan toipunut täydellisesti. Kansannoususta tuli viimeinen aseellinen yritys kaataa bolševikkihallinto ja saada Georgian itsenäisyys takaisin. Georgian yhteiskunnan aktiivisin itsenäisyyttä kannattava osa, aatelisto, upseeristo ja älymystö käytännössä tuhottiin, mikä tukahdutti kaiken vakavan vastarinnan neuvostohallintoa vastaan useaksi vuosikymmeneksi. Vain muutama selviytynyt, kuten Tšoloqašvili, Laškarašvili ja jotkut heidän kumppaneistaan onnistuivat pakenemaan ulkomaille. Georgialainen emigrantti Irakly Tsereteli piti tapahtumia katastrofaalisina sekä sosiaalidemokratian että Georgian tulevaisuudelle.


title: Elokuun kansannousu

text: Kansannousua käytettiin myös verukkeena häiritä Tbilisin yliopistoa, jonka bolševikit näkivät georgialaisen nationalismin suojana. Huolimatta siitä, että useat johtavat akateemikot, jotka suhtautuivat sympaattisesti tai jopa osallistuivat neuvostovastaiseen liikkeeseen, lopulta etäännyttivät itsensä aseellisen kapinan ideasta ja jopa tuomitsivat sen erityisessä lausunnossa, yliopisto puhdistettiin epäluotettavista henkilöistä ja asetettiin kommunistisen puolueen täydelliseen valvontaan. Huomattavia muutoksia tehtiin sen rakenteeseen, opetussuunnitelmiin sekä henkilökuntaan, ja esimerkiksi huomattava historioitsija ja yliopiston rehtori Ivane Džavakhišvili erotettiin.


title: Elokuun kansannousu

text: Toisaalta Georgian tapahtumat osoittivat, että talonpojille täytyi antaa suurempia myönnytyksiä. Stalin julisti elokuun kansannousun syntyneen tyytymättömyydestä talonpoikien keskuudessa, ja vaati puoluetta lepyttämään heitä. Hän myönsi, että "mitä Georgiassa tapahtui voi tapahtua koko Venäjälle, ellemme muuta täydellisesti asennettamme talonpoikaisväestöä kohtaan", ja asetti vastuun alempien virkamiesten tekemille virheille. Vjatšeslav Molotov, politbyroon vaikutusvaltainen jäsen, julisti osaltaan: "Georgia antaa hämmästyttävän esimerkin välirikosta puolueen ja maan talonpoikaisväestön välillä." Tuloksena Georgian kommunistinen puolue päätti toistaiseksi käyttää rauhanomaista suostuttelua aseellisen pakottamisen sijaan laajentaakseen vaikutusvaltaansa talonpoikiin, ja rajoittaa pakkokollektivisointiyrityksiä. Radikaalin maareformin laajentaminen ja talonpojille annettu suhteellinen vapaus vähensivät heidän vihamielisyyttään uutta hallintoa kohtaan.Suny, s. 236. Vaikka viimeiset Georgian poliittisen ja taloudellisen itsenäisyyden piirteet, joita sekä menševikit että "kansalliskommunistit" olivat yrittäneet säilyttää, oli eliminoitu, neuvostovallan voittoa seurasi Georgiassa maltillinen taloudellinen kasvu, joka toi maahan vuorostaan suhteellista vakautta. Toinen merkittävä tekijä, joka vähensi vastustusta bolševikkeja kohtaan erityisesti älymystössä, oli neuvostohallinnon 1920-luvulla harjoittama "nativisaatiopolitiikka"; Georgian taidetta, kieltä ja tutkimusta edistettiin, lukutaidon leviämistä rahoitettiin ja etnisten georgialaisten roolia hallinnossa ja kulttuuri-instituutioissa kasvatettiin.


title: Elokuun kansannousu

text: Neuvostoliiton aikana elokuun kansannousu pysyi tabuna eikä sitä mainittu käytännössä ollenkaan. Käyttäen valtaansa koulutuksessa ja tiedotusvälineissä Neuvostoliiton propagandakoneisto tuomitsi Georgian kapinan "veriseksi menševikkien ja muiden taantumuksellisten voimien aloittamaksi seikkailuksi, johon he onnistuivat sotkemaan pienen ja alikoulutetun osan väestöstä". Itsenäisyysliikkeen uuden aallon noustessa Georgiassa 1980-luvun lopulla vuoden 1924 neuvostovastaiset taistelijat, erityisesti johtava partisaaniupseeri Kakutsa Tšoloqašvili, nousivat georgialaisen patriotismin ja kansallisen vastarinnan symboleiksi. 1920-luvun vainojen uhrien "rehabilitaatio" lain silmissä alkoi Mihail Gorbatšovin Glasnost-politiikan ("julkisuus") aikana ja saatettiin päätökseensä 25. toukokuuta 1992 asetuksella, jonka antoi Georgian tasavallan valtioneuvosto puhemiehenään Eduard Ševardnadze. Neuvostomiehityksen museon avaamisen yhteydessä Tbilisissä toukokuussa 2006 Georgian sisäministeriö vapautti lisää arkistoja julkisiksi. Ministeriö on vasta viime aikoina alkanut julkaista vuoden 1924 puhdistusten uhrien nimiä ja muuta materiaalia neuvostokauden salaisista arkistoista.


title: Kurttukaali

text: Kurttukaali eli savoijinkaali ("Brassica oleracea" var. "sabauda") on tavallisen keräkaalin näköinen, mutta kupu on pienempi ja lehdet epätasaisesti kuopikkaat. Päällimmäiset lehdet ovat tummemmat, sisimmät kellanvaaleat. Muiden tummanvihreiden kasvisten tapaan siinä on runsaasti A-vitamiinia.


title: Kurttukaali

text: Kurttukaalin maku on miedompi kuin muiden kaalien. Se kypsyy nopeammin kuin keräkaali.


title: Kurttukaali

text: Savoijinkaali on saanut nimensä Ranskassa lähellä Italian ja Sveitsin rajaa sijaitsevasta Savoijin alueesta.


title: Janne Moilanen

text: Janne Moilanen (s. 24. kesäkuuta 1978 Mikkeli) on entinen suomalainen jalkapalloilija. Hän oli pelipaikaltaan puolustava keskikenttäpelaaja tai keskuspuolustaja.


title: Janne Moilanen

text: Moilanen edusti viimeisenä seuranaan Veikkausliigan FC Lahtea, jonne hän siirtyi kauden 2006 jälkeen FC Trollhättanista Ruotsista. Hän vakiinnutti heti paikkansa Lahden avauskokoonpanossa keskuspuolustajan pelipaikalla, vaikka hänet alun perin hankittiin keskikenttäpelaajaksi. Janne Moilanen toimi kautena 2007 FC Lahden varakapteenina.


title: Väinö Granlund (jääkäriluutnantti)

text: Viktor (Väinö) Granlund (3. joulukuuta 1891 Vaasa – 9. toukokuuta 1919 Helsinki) oli suomalainen jääkäriluutnantti.


title: Väinö Granlund (jääkäriluutnantti)

text: Granlundin vanhemmat olivat rakennusmestari Johan Granlund ja Ida Maria Skinnar. Granlund vihittiin vuonna 1918 avioliittoon Signe Siveä Sanelma Johanssonin kanssa.


title: Väinö Granlund (jääkäriluutnantti)

text: Granlund kävi kansakoulun ja suoritti kauppakoulun Praktiska skolanissa Helsingissä. Hän suoritti Haminan taistelukoulun vuonna 1918.


title: Väinö Granlund (jääkäriluutnantti)

text: Vaasalainen konttoristi Granlund liittyi vapaaehtoisena Saksassa sotilaskoulutusta antavaan jääkäripataljoona 27:n 1. komppaniaan 4. lokakuuta 1915. Sieltä hänet komennettiin 17. maaliskuuta 1916 Saksan meriesikunnan määräämiin tehtäviin Englantiin ja myöhemmin värväys- ja asekuljetustoimiin Suomeen. Suomessa hänet vangittiin 19. toukokuuta 1916 ja vietiin Špalernajan vankilaan Pietariin, josta hän muiden kalterijääkärien tavoin vapautui Venäjän vallankumouksen alettua 12. maaliskuuta 1917.


title: Väinö Granlund (jääkäriluutnantti)

text: Vapauduttuaan Granlund oli mukana suojeluskuntatyössä Vaasan ympäristössä ja aseiden kuljetuksessa Etelä-Pohjanmaalla. Hän osallistui muun muassa aselaiva S/S Equityn lastin vastaanottamiseen Vesterössä 31. lokakuuta 1917. 27. tammikuuta 1918 hänet komennettiin opettajaksi eversti Bergin johtamille sotilaskursseille Jalasjärvelle ja helmikuussa koulutusupseeriksi Vöyrin sotakouluun.


title: Väinö Granlund (jääkäriluutnantti)

text: Granlund osallistui sisällissodan alussa venäläisten aseistariisuntaan Ilmajoella. Hänet määrättiin maaliskuussa Etelä-Pohjanmaan rykmentin 1. pataljoonan 1. komppanian päälliköksi. Komppanianpäällikkönä hän otti osaa Tampereen, Laitikkalan ja Alvettulan taisteluihin. 1. toukokuuta 1918 hänet siirrettiin rykmentin täydennyspataljoonan komentajaksi.


title: Väinö Granlund (jääkäriluutnantti)

text: 10. heinäkuuta 1918 Granlund siirrettiin Jääkärirykmentti n:o 5:een, joka nimettiin myöhemmin Kuopion jalkaväkirykmentti n:o 4:ksi. Granlund toimi sen 6. komppanian päällikkönä. Granlund erosi armeijan palveluksesta 28. joulukuuta 1918 ja siirtyi Kahma & Co -yrityksen palvelukseen. Granlund kuoli 9. toukokuuta 1919 Helsingissä keuhkokuumeeseen.


title: Komisario Morse

text: Komisario Morse ("Inspector Morse") on brittiläisen Colin Dexterin luoma kuvitteellinen poliisi. Morse esiintyy alun perin kolmessatoista dekkarissa, jotka Dexter kirjoitti vuosina 1975–1999. Kirjojen tapahtumat sijoittuvat pääasiassa Dexterin kotikaupunkiin Oxfordiin.


title: Komisario Morse

text: Morse saavutti suurta suosiota myös televisiosarjassa "Komisario Morse", jota esitettiin ITV:llä vuosina 1987–2000. Sarjassa Morsea näytteli John Thaw ja konstaapeli Lewisia Kevin Whately. Dexter itse nähtiin lähes jokaisessa jaksossa cameoroolissa. Tunnusmusiikin sarjaan sävelsi Barrington Pheloung. Whately jatkoi myöhemmin Lewisina spin-off-sarjassa "Komisario Lewis".


title: Komisario Morse

text: Ylikomisario Morsen varhaisvuosista poliisina kertoo televisiosarja "Nuori Morse", jossa Morsea näyttelee Shaun Evans.


title: Komisario Morse

text: Dexter paljasti Morsen etunimen (Endeavour) vasta sarjan toiseksi viimeisessä kirjassa. Harvinainen etunimi tulee tutkimusmatkailija James Cookin laivasta HMS Endeavourista.


title: Satsanga Records

text: Satsanga Records oli Jukka Kuoppamäen perustama, vuosina 1973–1979 toiminut suomalainen levy-yhtiö. Levy-yhtiön julkaisujen pääpaino oli alusta alkaen iskelmämusiikki, mutta sen kautta ilmestyi myös joitakin epäkaupallisempia ja tyyliltään marginaalisempia julkaisuja. Kuoppamäki keksi yhtiön nimen joogafilosofiasta. "Satsanga" tarkoittaa, että kun ihminen on tekemisissä hyvän kanssa, se johtaa häntä hyvään.


title: Satsanga Records

text: Levymerkin ahkerin levyttäjä oli sen johtaja Kuoppamäki, joka teki aktiivisesti kappaleita myös muille levymerkin artisteille. Kuoppamäki oli myös levymerkin kaupallisesti menestynein artisti. Iskelmiä yhtiölle levyttivät myös muun muassa Anita Hirvonen, Piritta Perälä ja Seppo Hanski. Noin kuuden toimintavuotensa aikana yhtiö julkaisi yli sata albumia ja yli viisikymmentä singleä.


title: Satsanga Records

text: Monen muun pienen 1970-luvun jälkipuoliskolla toimineen levy-yhtiön lailla merkittävä osa Satsangankin julkaisuista oli ns. huoltoasemakasetteja, jotka sisälsivät levy-yhtiön artistien päivän hittilevytyksistä tekemiä cover-versioita. Satsangan kohdalla näitä levytyksiä julkaistiin "Mitä Suomi soittaa" -levysarjassa, jota ilmestyi neljätoista osaa vuosina 1975–1978.


title: Satsanga Records

text: Satsangan toiminta päättyi varojen puutteeseen vuonna 1979. Nykyään Satsangan katalogin oikeudet omistaa lähes kokonaan Rocket Records, joka on tuottanut yhtiön vanhoista levyistä cd-julkaisuja.


title: Georg Alholm

text: Georg Edvard Alholm (ent. Ahlholm, 6. lokakuuta 1891 Helsinki – 31. heinäkuuta 1959) oli jääkärieverstiluutnantti.


title: Georg Alholm

text: Alholm lähti Max Hanemannin suostuttelemana Saksaan jääkärioppiin Jääkäripataljoona 27:ään Lockstedtin leirille. Sinne hän aloittikin matkansa alkuvuodesta 1916.


title: Georg Alholm

text: Helsingistä aloitettu matka vei Lapuan kautta, jossa hän tapasi itsensä Vihtori Kosolan. Lapualla hänet pidätettiin ja kuljetettiin Helsinkiin Katajanokan tutkintavankilaan ja edelleen Pietariin Špalernajan vankilaan. Špalernajasta hän vapautui muiden kalterijääkärien tavoin Venäjän vallankumouksen myötä 12. maaliskuuta 1917. Sen jälkeen hän katosi maan alle seuraamaan tilanteen kehittymistä. Syyskuussa 1917 hän päätti lähteä kohti Saksaa todettuaan menon Helsingissä olevan vaarallista.


title: Georg Alholm

text: Jääkäripataljoona 27:n Lockstedtin leirille hän saapui 13. marraskuuta 1917, muutama päivä tulonsa jälkeen hänet siirrettiin muutaman kaverinsa kanssa Libauhun tykistökoulutukseen. Suomeen (Vaasaan) palasi Alholm jääkärien pääjoukon mukana 25. helmikuuta 1918. Vaasasta hän joutui Pietarsaaren tykistökouluun yhdessä muiden tykkimiesten kanssa.


title: Georg Alholm

text: Sisällissodassa Ahlholm otti osaa tykinjohtajana ja myöhemmin patterinvääpelinä jääkäritykistön 2. patterissa ja myöhemmin jääkäritykistöprikaatin 4. patterissa Pitkäjärven, Oriveden, Kangasalan ja Lempäälän taisteluihin sekä Tampereen, Viipurin ja Haminan valtauksiin.


title: Georg Alholm

text: Sodan jälkeen hän kirjautui tykistökouluun ja koulusta valmistuttuaan palveli Hämeen kenttätykistörykmentti N:o 1:ssä nuorempana upseerina saksalaisen tykistöntarkastajan adjutanttina. Hänet siirrettiin kenttätykistörykmentti 3:een 25. marraskuuta 1918 toimien ensin adjutanttina ja sen jälkeen nuorempana upseerina ja lopulta 12. heinäkuuta 1923 alkaen patterin päällikkönä. 30. tammikuuta 1934 hänet määrättiin rykmentin aliupseerikoulun johtajaksi. Hän toimi Huoltokoulun johtajana ja kertausharjoitusosaston päällikkönä 15. kesäkuuta 1935 – 20. kesäkuuta 1936. Sotilaskoulutukseen hän osallistui Harjoituseskadroonan ratsastuskursseille 1919, tykistöupseerin täydennyskursseille 1920, taistelukoulun komppaniapäällikkökursseille 1928.


title: Georg Alholm

text: Luottamustehtävissä hän toimi Kenttätykistörykmentti 3:n kunnianeuvoston jäsenenä vuosina 1931–1932 ja 3. Divisioonan kunniatuomioistuimen jäsenenä 1937.


title: Georg Alholm

text: Georg Alholmin poika oli suurlähettiläs Björn-Olof Alholm.


title: Uusi Laulu

text: Uusi Laulu, myöhemmin Aloha!, oli suomalainen musiikkilehti, joka aloitti ilmestymisensä vuonna 1975. Viimeinen lehti julkaistiin 1986. Lehteä julkaisu alun perin Ohjelmakeskus ja sen vastaavana päätoimittajana toimi Asko Heinonen. Lehden ensimmäinen numero sisälsi lähes yksinomaan poliittisten laulujen nuotteja ja sanoituksia. Lehdessä julkaistiin myös näyttävästi aukeaman vetoomus Helsingin laulufestivaalit -tapahtumaan liittyen, jossa vetoomuksen allekirjoittaneet kulttuurivaikuttajat vetosivat "imperialisminvastaisen solidaarisuuden, rauhan ja edistyksen puolesta".


title: Uusi Laulu

text: Vuoden 1975 kolmannesta numerosta alkaen lehden päätoimittajana aloitti alusta alkaen sen toimituskuntaan kuulunut Hannu Nurmio. Tämä näkyi saman tien lehden linjan muuttumisena ja lehdessä alettiin julkaista nuottien ohella artikkeleita. Vuonna 1976 lehden julkaisija vaihtui Ohjelmakeskuksesta Downtown Oy:ksi.


title: Uusi Laulu

text: Lehden ilmestymistiheys nousi vuonna 1977 neljästä numerosta viiteen. Tuona vuonna lehden päätoimittajaksi tuli Jukka Lindfors minkä seurauksena se tyylillisesti muuttui vahvasti rock-julkaisuksi ja poliittiset painoarvot jäivät sisällössä vähemmälle huomiolle. Punk-musiikin kasvattaessaan suosiota profiloitui myös Uusi Laulu sen vahvana puolestapuhujana. Kun paria vuotta aiemmin lehden kansikuvassa oli ollut vielä Kaj Chydenius tai kuubalaisia muusikoita, niin nyt tilaa saivat Eppu Normaalin kaltaiset nimet. Vuosikymmenen lähestyessä loppua lehden sisältö muuttui yhä vahvemmin underground-henkiseksi, jolle ei ollut mahdotonta esimerkiksi julkaista tajunnanvirtakirjoituksia tai vaikkapa psykedeelistä jättijulistetta tuntemattomasta Satu & Systeemi -lavabändistä. Sisällöllisen uudistumisen myötä lehden julkaisijakin vaihtui jälleen kerran. Vuoden 1978 lopulla uudeksi julkaisijaksi tuli Uusi Laulu -yhdistys.


title: Uusi Laulu

text: Vuoden 1979 alusta lehden ilmestymistiheys nousi kuuteen numeroon vuodessa. Lehden sisältö alkoi muusikoista puhuttaessakin käsitellä entistä enemmän ilmiöitä kuin taiteellista sisältöä. Vuonna 1980 lehden kannessa saattoikin nähdä esimerkiksi nimikirjoitusten kerääjän Eki-sedän tai pelkän oranssipohjaisen kannen jossa oli paksulla fontilla vaatimus "Tapani Kansa presidentiksi!"


title: Uusi Laulu

text: Vuonna 1981 lehteä ilmestyi kuusi numeroa, joista viimeisin oli kaksoisnumero. 1982 lehti muuntautui Aloha!ksi, alaotsikkona oli "The Journal of Civilization". Sen toimittajakunta muodostui samoista henkilöistä, jotka olivat olleet tekemässä Uutta Laulua. Lindfors oli päätoimittajana vuoteen 1983 asti, jonka jälkeen tehtävää hoiti Markku Salo lehden loppuun, vuoteen 1986, asti. Myös Kari Lempinen oli keskeinen hahmo toimituksessa. Toimitus perusti myös kirjankustantamo Odessan.


title: Vinylmania

text: Vinylmania oli joulukuun 1993 ja kesäkuun 1995 välillä ilmestynyt levyjenkeräilijöille suunnattu aikakauslehti. Lehteä kustansi Vinylmania Oy, ja sen päätoimittajana toimi Kimmo Pekari.


title: Vinylmania

text: Vinylmania ilmestyi kerran kuukaudessa. Lehden yksi keskeinen tarkoitus oli tarjota levyjenkeräilijöille julkaisu, jota kautta ostaa ja myydä keräilylevyjä. Enimmillään lehden sisällöstä yli puolet oli levyjen myynti-ilmoituksista.


title: Vinylmania

text: 24-sivuisena julkaisuna aloittanut Vinylmania laajeni nopeasti 48–56-sivuiseksi lehdeksi, jossa toimituksellisen materiaalin osuus kasvoi. Lehdessä julkaistiin säännöllisesti muun muassa "Suomi-rockin parhaat palat" -keräilylevypalstaa sekä musiikillisia elämäkertatekstejä menneiden vuosikymmenien musiikkialan vaikuttajista, mutta myös haastatteluita ja uutisia musiikkimaailman ajankohtaisista aiheista ja levyarvosteluita.


title: Vinylmania

text: Lehden viimeinen, kesäkuussa 1995 ilmestynyt, numero oli nimetty "Rolling Stones Specialiksi". 56-sivuinen lehti sisälsi artikkeleita vain kyseisestä yhtyeestä.


title: Vinylmania

text: Lehden julkaisun lisäksi Vinylmania Oy järjesti levymessuja ja harrasti levyjulkaisutoimintaa. Sen julkaisi muun muassa Absoluuttisen Nollapisteen albumin "Neulainen Jerkunen" sekä CD-uusintapainoksen alun perin vuonna 1970 julkaistusta Charlies-yhtyeen "Julisteiden liimaajat" -albumista.


title: Levytyksiä vuosilta 1930–1940

text: 20 suosikkia – Levytyksiä vuosilta 1930–1940 on Dallapé-orkesterin vuonna 2000 julkaistu kokoelmalevy.


title: Vasemmalta ohi

text: Vasemmalta ohi – Kamppailu Suomen ulkopoliittisesta johtajuudesta rautaesiripun varjossa 1945–1990 on 2007 julkaistu Alpo Rusin kirjoittama teos. Kirjassaan Rusi käsittelee Suomen asemaa ja ulkopolitiikkaa siihen liittyneen valtataistelun näkökulmasta vuosina 1945–1990.


title: Vasemmalta ohi

text: Rusi tutki kirjaansa varten suomalaista aineistoa ja tutkimusta, DDR:n ulkoministeriön aineistoa, DDR:n johtavan puolueen SED:n aineistoa sekä Stasin ja KGB:n arkistotietoja. Teos sisältää 1011 lähdeviitettä.


title: Vasemmalta ohi

text: Vahingonkorvausoikeudenkäynnissään valtiota vastaan vuonna 2007 Alpo Rusi esitti listan henkilöistä, jotka hänen mukaansa pitivät tiivistä yhteyttä Itä-Saksan Helsingin-lähetystöön vuosina 1969-76 ja jotka eivät olleet kommunisteja. Kirjassa Rusi kertoi käyttämänsä lähteet. Lista sisälsi seuraavat nimet:


title: Mandala

text: Mandala (मण्डल, sanskritia: ’ympyrä’, ’kiekkomainen esine’) on hindulaisuudessa ja tantrisessa buddhalaisuudessa eli Vajrayana-buddhalaisuudessa symbolinen kuvio, jota käytetään pyhissä rituaaleissa ja meditoimisen apuvälineenä. Mandaloita käytetään myös jainalaisuudessa. Tiibetinbuddhalaisuudessa ja joissain muissakin perinteissä mandaloiden asema on niin merkittävä, että niitä voidaan käyttää jopa kokonaisten temppelien pohjapiirustuksena.


title: Mandala

text: Mandala voidaan maalata paperille tai kankaalle, se voidaan piirtää maahan valkoisilla ja värillisillä riisijauhoviivoilla, tai se voidaan tehdä pronssista tai kivestä. Mandalat voivat perustua useisiin erilaisiin geometrisiin muotoihin, jotka käyttävät erilaisista symboleista kummunneita kuvioita. Mandaloiden luomisessa käytetyt menetelmät ovat hyvin tarkkoja ja yhdistetty rituaaleihin kuten pyhien kaavojen veisaamiseen.


title: Mandala

text: Mandala voidaan määritellä kahdella tavalla: ulkoisesti maailmankaikkeuden skemaattisena, visuaalisena representaationa, ja sisäisesti useiden aasialaisten psykofyysisten uskonnonharjoitusten kuten meditoinnin oppaana.


title: Mandala

text: Mandala edustaa pohjimmiltaan maailmankaikkeutta. Se on pyhitetty alue, joka toimii jumalten astiana ja universaalien voimien keruupisteenä. Kun ihminen eli mikrokosmos menee henkisesti mandalan sisään ja siirtyy kohti sen keskustaa, hänet johdatetaan analogisesti kosmisen hajoamisen ja takaisinyhdentymisen prosessien läpi.


title: Mandala

text: Mandala voidaan yhdistää symboliseen palatsiin. Mandalan keskustan palatsissa on neljä porttia eri ilmansuuntia kohti. Palatsi sijaitsee samankeskisten ympyröiden keskellä, jotka muodostavat suojelevan kerroksen sen ympärille. Jokainen taso symbolisoi jotain ominaisuutta, joka ihmiseltä vaaditaan palatsiin pääsemiseksi. Palatsin sisäpuolella on perinteestä riippuen erilaisia symboleita, jotka liittyvät eri jumaluuksiin, tai kulttuurisia symboleita kuten salama, kello, pyörä tai timantti. Tiibetiläisen thangkan eli kangaskäärömaalauksen mandala koostuu tyypillisesti ulommasta alueesta, joka ympäröi yhtä tai useampaa samankeskistä ympyrää. Ympyrät ympäröivät neliötä, jossa on poikittaisia viivoja keskustasta kuhunkin kulmaan. Keskustassa ja jokaisen kolmion keskustassa on viisi ympyrää, joiden sisällä on jumaluuksien symboleja tai kuvia, useimmiten viisi ”itsestään syntynyttä” buddhaa.


title: Mandala

text: Toisinaan mandala saattaa edustaa jotain tiettyä jumaluutta tai jumaluuksien ryhmää, johon kuuluu jopa tuhansia jumalia. Tällöin pääjumaluus on mandalan keskustassa ja muut jumaluudet on sijoitettu keskuskuvan ympärille. Pääjumaluus on mandalan generatiivinen voima, ja sivujumaluudet ovat keskuskuvan voiman ilmentymiä.


title: Mandala

text: Kiinan, Japanin ja Tiibetin mandalat jaetaan kahteen tyyppiin, jotka edustavat maailmankaikkeuden eri aspekteja: "garbha-dhatu", jossa liike on yhdestä kohti monta, ja "vajra-dhatu", jossa liike on monesta kohti yhtä.


title: Mandala

text: Eri perinteissä on mandaloiden käytölle erilaisia riittejä. Tantrilaisessa buddhalaisuudessa valaistumisen tavoittelussa noudatetaan hyvin monimutkaista rituaalien kokoelmaa, johon liittyy fyysisiä harjoituksia ja työkaluja kuten mandaloita.


title: Mandala

text: Mandalan kaltaisia rituaalisia piirroksia on löydetty myös esimerkiksi intiaanien hiekkamaalauksista.


title: Raunchy Ropey

text: 20 suosikkia – Raunchy Ropey on vuonna 1997 julkaistu Delta Rhythm Boysien kokoelmalevy.


title: Ahnenerbe

text: Ahnenerbe (virallisesti "Deutsches Ahnenerbe e.V.", "Studiengesellschaft für Geistesurgeschichte"; vuodesta 1937 "Forschungs- und Lehrgemeinschaft das Ahnenerbe e.V.") oli Saksan kansallissosialistisen hallituksen SS-joukkojen alainen organisaatio, joka oman määrityksensä mukaan oli ”aatteellisen muinaishistorian opintoseura”. Seuran tarkoituksena oli tuottaa natsipropagandan mukaista kansatieteellistä tutkimusaineistoa.


title: Ahnenerbe

text: Ahnenerbe-seuran perustivat 1. heinäkuuta 1935 SS-joukkojen päällikkö Heinrich Himmler, Adolf Hitlerin hallituksen maatalousministeri Richard Walther Darré ja historioitsija Herman Wirth. Seuran tarkoituksena oli tukea natsi-Saksan päämääriä tuottamalla aineistoa rotu-oppien tueksi: seura tutki arjalaisen rodun antropologista ja kulttuurillista historiaa. Seura järjesti tutkimusmatkoja muun muassa Kroatiaan, vuonna 1936 Ruotsiin ja Karjalaan, Lähi-itään vuonna 1938 ja Tiibetiin 1937–1939. Tutkimusmatkoilla seura pyrki osoittamaan todeksi natsimytologiaan kuuluvan ajatuksen siitä, että muinainen pohjoinen rotu on kerran hallinnut maailmaa.


title: Ahnenerbe

text: Toisen maailmansodan puhjettua järjestö valjastettiin tukemaan sotaponnisteluja. Kesäkuuhun 1943 saakka seuran päämaja oli Berliinissä, josta se siirrettiin pommitusten pelossa Bayreuthin lähistölle Baijeriin. Seura sekaantui sodan aikana juutalaisten kansanmurhaan muun muassa keräämällä luurankokokoelman juutalaistaustaisten henkilöiden ruumiista.


title: Köynnöksenkantajat

text: Köynnöksenkantajat on kuuluisa Hugo Simbergin maalaama fresko, joka sijaitsee Tampereen tuomiokirkossa. Simberg maalasi sen 1905–1906. Kirkon lehterikaiteessa sijaitsevaan freskoon on kuvattu kaksitoista poikaa kantamassa piikikästä ruusuköynnöstä. Poikien lukumäärä viittaa Raamatun apostoleihin. Pojat ovat alasti ja jokainen kannattelee köynnöstä eri tavalla. Maalaus päättyy molemmilta puoliltaan metsään. Freskon pituus on 52 metriä ja pinta-ala noin sata neliömetriä. Koristemaalari Vilhard Kivistö sekä stukkorappari Arvid Nurhonen avustivat Simbergiä "Köynnöstenkantajien" maalaamisessa.


title: Köynnöksenkantajat

text: Freskoa paheksuttiin aikoinaan seurakuntalaisten keskuudessa, ja siinä esiintyviä poikia vaadittiin jopa vaatetettaviksi, vaikka enemmistö seurakuntalaisista suhtautuikin teokseen myönteisesti.


title: Enter the Ninja

text: Enter the Ninja on vuonna 1981 ensi-iltansa saanut toimintaelokuva. Elokuvan ohjasi Menahem Golan. Pääosissa esiintyvät Franco Nero, Alex Courtney, Susan George ja Shō Kosugi.


title: Enter the Ninja

text: Elokuva kertoo juuri ninjaksi valmistuneesta, Colesta. Cole matkustaa tapaamaan vanhaa ystäväänsä Frankia joka puolustaa pientä maaplänttiään kieroilta rosvoilta. Colen puolustaessa ystäväänsä, hän saa myös rosvojen vihat niskoilleen. Mutta rosvot eivät mahda mitään taistelutaitoja omaavalle Colelle mitään. Ei aikaan kun rosvojen päällikkö palkkaa toisen vaarallisen ninjan, Hasegawan tappamaan Colen ja tämän ystävät.


title: Enter the Ninja

text: Elokuvalle valmistui kaksi jatko-osaa "Ninjan kosto" ja "Ninja 3 – lopullinen taistelu", jotka eivät suoranaisesti liity toisiinsa tarinoiltaan.


title: Enter the Ninja

text: Valtion elokuvatarkastamo määräsi elokuvalle ennakkotarkastuksessa 4.9.1981 ikärajan KK (Kokonaan kielletty), joten elokuvaa ei saanut laillisesti Suomessa esittää eikä levittää. Elokuvasta on olemassa useita minuutteja leikattu VHS-julkaisu noin vuodelta 1987, joten se lienee saanut leikattuna versiona levitysluvan noina vuosina.


title: René de Castries

text:
René de La Croix de Castries, yleisimmin duc de Castries (6. elokuuta 1908 Bastide-d’Engrasin linna, Gard, Ranska – 17. heinäkuuta 1988) oli ranskalainen historioitsija. Hän oli myös Ranskan akatemian jäsen.
René de Castries vietti lapsuutensa Gaujacin linnassa Gardin departementissa sekä Nîmesissä. Hän opiskeli Fribourgin "Saint-Jean" collègessa ja Versailles’n "Sainte-Geneviève" -koulussa ennen opiskeluaan "École libre des sciences politiques" -korkeakoulussa, jossa hän suoritti loppututkinnon vuonna 1932 julkisen talouden osastolla. Hän oli suunnitellut diplomaatin uraa mutta luopui suunnitelmista avioitumisensa jälkeen. Hän avioitui Monique de Cassagnen kanssa 1934.


title: René de Castries

text: Vuonna 1935 hän osti itselleen Castriesin linnan läheltä Montpellier’n kaupunkia. Myyjänä oli d’Harcourtin perhe, jolle linna oli siirtynyt viimeisen Castries-sukuisen herttuan lesken uudelleenavioitumisen myötä. René de Castries ryhtyi kunnostamaan rakennusta ja viljelemään viiniä linnaa ympäröivillä mailla. Syyskuussa 1938 hän osallistui liikekannallepanoon, ja hänet lähetettiin Libanoniin. Hänet kotiutettiin Castriesiin 1940, ja vuonna 1941 hänen valittiin alueen kunnanjohtajaksi. Lisäksi hän otti tehtäväkseen järjestään sukunsa arkiston ja kirjoitti sen ohessa useita romaaneja.


title: René de Castries

text: Vuonna 1944 hänet valittiin jatkamaan kotikuntansa kunnanjohtajana, ja hän toimi tehtävässä vuoteen 1950. Samalla hän jatkoi kirjoittamistyötään ja kirjoitti säännöllisesti päiväkirjaansa. Vuonna 1951 hän kuitenkin muutti Pariisiin ja aloitti historiallisten kirjojen kirjoittamisen. Vuonna 1956 hän julkaisi esi-isänsä de Castriesin elämäkerran, josta hän sai Ranskan akatemian kirjallisuuspalkinnon. Tämän jälkeen hänellä oli tapana julkaista yksi historiallinen teos joka vuosi, ja hän oli erityisen kiinnostunut aikakaudesta 1750–1859.


title: René de Castries

text: Castriesin herttua valittiin Ranskan akatemian jäseneksi 1972. Vuonna 1985 hän luovutti Castriesin linnan Ranskan instituutille, jonka alaisuudessa myös Ranskan akatemia toimii.


title: Gilles Leroy

text: Gilles Leroy (s. 28. joulukuuta 1958 Bagneux, Hauts-de-Seine, Ranska) on ranskalainen kirjailija. Hän sai Goncourt-palkinnon 2007 teoksesta "Alabama song", joka on minämuotoinen tarina yhdysvaltalaisen kirjailijan F. Scott Fitzgeraldin puolisosta Zelda Fitzgeraldista. Teos on saanut Ranskassa erinomaiset arvostelut ja oli ehdolla monien palkintojen saajaksi.


title: Alabama Song

text: Alabama Song on ranskalaisen kirjailijan Gilles Leroyn romaani vuodelta 2007. Sille myönnettiin Goncourt-palkinto 2007. Kirjan kustantaja on Mercure de France.


title: Alabama Song

text: Kirja on omaelämäkertamuotoon puettu kertomus yhdysvaltalaisen kirjailijan F. Scott Fitzgeraldin puolisosta Zelda Fitzgeraldista.


title: Topralli

text: Topralli on Yrjö Tähtelän ohjaama ja tuottama suomalainen musiikkielokuva vuodelta 1966. Siinä esiintyy monia tunnettuja muusikoita ja laulajia, kuten Irwin Goodman, Katri Helena, Carola, Eero ja Jussi Raittinen sekä The Renegades-yhtye. Elokuvassa esiintyy myös "The Creatures"-yhtye, jonka jäseniä olivat muun muassa Kirka ja Remu Aaltonen.


title: Topralli

text: "Toprallilla" ei väitetysti ollut lainkaan käsikirjoitusta; sen juoni seuraa 1950-luvun musiikkielokuvia ja jossain määrin Speden viihdettä. Osa vitseistä on yhdysvaltalaisen elokuvan mykän kauden perua. Se on eräs harvoista suomalaisista elokuvista, jota kuvattiin osin ulkomailla, Tukholmassa. Osia elokuvasta on kuvattu myös Parolannummella panssarivaunujen ajoharjoituksissa. Elokuva on mustavalkoinen.


title: Topralli

text: Johtaja Pamppu aikoo juhlia yhtiönsä 50-vuotissyntymäpäivää suurisuuntaisella show’lla. Sen vetäjäksi pannaan vahingossa levykaupan myyjää tuuraava Rudolf Räpylä sihteerinään parikymppinen, vaaleahiuksinen kaunotar Katri, joka taas luulee Räpylää iskelmäosaston pomoksi. Parivaljakko matkaa Tukholmaan etsimään The Renegades-yhtyettä. Siellä Rudolf tapaa johtaja Pampun tyttären, tummahiuksisen Carolan, jonka kanssa hän juopottelee ja tanssahtelee. Carolan hotellihuoneeseen Rudolfilla ei kuitenkaan ole pääsyä. Kun Rudolf kertoo Pampulle tehneensä sopimuksen Carolan kanssa, Pampulta palavat käämit - Rudolf ei tiennyt Carolaa johtajan tyttäreksi. Ja aikaa ohjelmanumeron valmiiksisaattamiseen on vain muutama tunti.


title: Topralli

text: Rudolfin ja Katrin onnistuu kiinnittää Irwin juhlashow'hun. Sen jälkeen he lähtevät Parolan varuskuntaan etsimään muuatta Jussia. Katri toilailee autoineen keskellä sotaharjoituksia, mutta tehtävä onnistuu. Juhlapäivänä Rudolf sairastaa flunssaa. The Renegades saapuu Helsinkiin ja kommelluksista huolimatta juhlashow'sta tulee menestys.


title: Topralli

text: "Toprallissa" esitetään muun muassa seuraavat musiikkikappaleet:Kriitikot tyrmäsivät "Toprallin" kautta linjan. Hufvudstadsbladetin Greta Brotherus kirjoitti: "Att någon 1966 kan producera en så tekniskt undermålig film som "Topralli", skamlöst illa fotograferad och erbarmligt synkroniserad." ("Että joku voikin vuonna 1966 tuottaa teknisesti niin ala-arvoisen filmin kuin "Topralli", häpeämättömän huonosti kuvatun ja surkeasti synkronoidun.") Uuden Suomen Mikael Fränti piti surkeaksi arvioimansa tekeleen ainoana valopilkkuna Katri Helenaa. Päivän Sanomien Taisto Pohjola havaitsi Tähtelässä koomikon aineksia, jotka kuitenkin liika hutilointi oli pilannut.


title: Topralli

text: Televisioensi-iltansa "Topralli" sai vasta 24. kesäkuuta 2008 eli 42 vuotta elokuvan teon jälkeen. Samana vuonna elokuva julkaistiin myös DVD-tallenteena. Elokuvahistorioitsija Kari Uusitalo on maininnut 1960-luvulla usein keskustellun siitä onko "Topralli" Suomen elokuvahistorian huonoin elokuva. Elokuvan tekijä Yrjö Tähtelä on kertonut itsekin toivovansa sen olevan, sillä siihen hän omien sanojensa mukaan myös pyrki. Tähtelä sanoi elokuvan ensimmäistä televisioesitystä edeltävässä haastattelussa, että sitä voi ""katsoa vain kännissä"".


title: Topralli

text: "Topralli" tuotti yli 140 000 markan tappion.


title: Viisi vuotta, vaan ei suotta 1965–1970

text: Viisi vuotta, vaan ei suotta 1965–1970 on vuonna 1970 julkaistu Irwin Goodmanin kokoelmalevy. Järjestyksessään se oli Irwin Goodmanin ensimmäinen kokoelmalevy.


title: Kolme vuotta ihan suotta 1962–1965

text: Kolme vuotta ihan suotta 1962–1965 on vuonna 1971 julkaistu Irwin Goodmanin kokoelmalevy, joka sisältää materiaalia hänen uransa alkuvaiheilta, ennen levytyssopimusta Finnlevyn kanssa.


title: Irwinin parhaat

text: Irwinin parhaat on vuonna 1989 julkaistu Irwin Goodmanin kokoelmalevy.


title: Gary Kikaya

text: Gary Kikaya (s. 4. helmikuuta 1980, Lubumbashi, Zaire) on kinshasankongolainen 400 metrin juoksija.


title: Gary Kikaya

text: Kikaya voitti 2003 sisäratojen NCAA-mestaruuden 400 metrillä, mutta karsiutui samana vuonna Pariisin MM-kisoissa matkan välierissä ajalla 44,99. Seuraavana vuonna hän voitti MM-pronssia Budapestin sisäratojen MM-kisoissa ja karsiutui Ateenan olympialaisissa välierissä. Helsingin MM-kisoissa 2005 hän karsiutui välierissä. Vuonna 2006 hän voitti 400 metrillä Afrikan-mestaruuden. Myöhemmin samana vuonna hän juoksi toiseksi ajalla 44,10. Aika oli uusi Afrikan-ennätys. Kauden lopussa hän sijoittui yleisurheilun maailmancupissa toiseksi. Seuraavana vuonna hän pääsi Osakan MM-kisoissa välieriin mutta putosi nytkin jatkosta, ja juoksi neljänneksi. Vuonna 2008 hän karsiutui Pekingin olympialaisten välierissä ja sijoittui kuudenneksi . Seuraavana vuonna hänet hylättiin Berliinin MM-kisojen alkuerissä, mutta hän oli viides.


title: Harvat ja valitut

text: Harvat ja valitut on vuonna 1973 julkaistu Irwin Goodmanin kokoelmalevy.


title: Irwin Goodman Story

text: Irwin Goodman Story on vuonna 1977 julkaistu Irwin Goodmanin kokoelmalevy.


title: Parhaat päältä (Irwin Goodman)

text: Parhaat päältä on vuonna 1978 julkaistu Irwin Goodmanin kokoelmalevy.


title: Yö on hellä

text: Yö on hellä voi tarkoittaa seuraavia:


title: Irwin niin kuin haluat

text: Irwin niin kuin haluat on vuonna 1978 julkaistu Irwin Goodmanin kokoelmalevy. Kyseessä on Hymy-lehden mainosjulkaisu, minkä vuoksi vinyyli- ja kasettipainokset ovat hyvin harvinaisia.


title: Unohtumattomat (Irwin Goodman)

text: Unohtumattomat on vuonna 1979 julkaistu Irwin Goodmanin kokoelmalevy.


title: Reteesti

text: Reteesti on vuonna 1983 julkaistu Irwin Goodmanin kokoelmalevy.


title: 28 reteintä

text: 28 reteintä on vuonna 1987 julkaistu Irwin Goodmanin kokoelmalevy.


title: 16 reteintä

text: 16 reteintä on vuonna 1988 julkaistu Irwin Goodmanin kokoelmalevy.


title: Viimeiset laulut

text: Viimeiset laulut on vuonna 1991 julkaistu Irwin Goodmanin kokoelmalevy.


title: Zelda Fitzgerald

text: Zelda Sayre Fitzgerald (o.s. "Sayre"; 24. heinäkuuta 1900 Montgomery, Alabama, Yhdysvallat – 10. maaliskuuta 1948 Asheville, Pohjois-Carolina, Yhdysvallat) oli yhdysvaltalainen kirjailija. Hänen puolisonsa oli kirjailija F. Scott Fitzgerald, jonka kanssa hän avioitui 1920. Zelda Fitzgeraldilta ilmestyi omaelämäkerrallinen romaani "Save Me the Waltz" 1932. Fitzgeraldia on pidetty aikansa tyypillisen nuoren naisen edustajana, ja hän sai mainetta niin omilla teoillaan kuin miehensä tunnetuimpien hahmojen, etenkin teoksen "Yö on hellä" Nicole Diverin esikuvana.


title: Zelda Fitzgerald

text: Fitzgerald sai ensimmäisen hermoromahduksen kesäkuussa 1930. Pian sen jälkeen hänellä todettiin skitsofrenia, ja hän joutui psykiatriseen hoitolaitokseen. Hän kuoli 47-vuotiaana hoitolaitoksessa syttyneessä tulipalossa, jossa kuoli myös kahdeksan muuta potilasta.


title: Zelda Fitzgerald

text: Therese Anne Fowlerin vuonna 2013 ilmestynyt feministissävytteinen romaani "Z" on musertava kuvaus Zelda Fitzgeraldin suhteesta alkoholistimieheensä F. Scott Fitzgeraldiin. Fowlerin mukaan osa F. Scott Fitzgeraldin nimellä julkaistuista novelleista on tosiasiassa Zelda Fitzgeraldin kirjoittamia. F. Scott Fitzgerald edellytti vaimoltaan ehdotonta ihailua ja vaimon ja äidin rooliin antautumista ja pyrki vaientamaan Zeldan kirjailijanääntä ja saada hänet luopumaan muistakin taiteellisista ambitioistaan, eritoten baletista. Fowler esittää Zelda Fitzgeraldin mielenterveysongelmien puhjenneen mahdottomuudesta sopeutua aikansa ahtaaseen naisenrooliin ja naisten rajattuun liikkumatilaan yhteiskunnassa.


title: Tähtisarja – 30 suosikkia (Irwin Goodman)

text: Tähtisarja – 30 suosikkia on vuonna 2006 julkaistu Irwin Goodmanin kokoelmalevy.


title: Nostalgia (Irwin Goodman)

text: Nostalgia on vuonna 2005 julkaistu Irwin Goodmanin kokoelmalevy.


title: Kellarissa, lavalla ja studiossa

text: Kellarissa, lavalla ja studiossa on vuonna 2003 julkaistu Irwin Goodmanin kokoelmalevy.


title: Jack Straus

text: Jack Straus (s. 16. kesäkuuta 1930 – k. elokuussa 1988) oli yhdysvaltalainen pokeriammattilainen, joka voitti World Series of Pokerin pääturnauksen vuonna 1982.


title: Jack Straus

text: Strausin lempinimi "Treetop" () tuli hänen pituudestaan (6'6" eli noin 198 senttiä). Hän opiskeli Texas A&M Universityssa.


title: Jack Straus

text: Straus alkoi pelaamisen WSOP-turnauksissa 1970-luvun alussa. Hän sijoittui neljänneksi vuoden 1972 pääturnauksessa ja voitti ensimmäisen rannekkeensa seuraavana vuonna 3 000 dollarin Deuce to Seven Draw -turnauksessa. Toinen ranneke ja 520 000 dollarin ykköspalkinto tuli vuoden 1982 pääturnaksen voitosta. Straus oli pääturnauksen finaalipöydässä myös vuonna 1973.


title: Jack Straus

text: Strausin comeback vuoden 1982 turnauksessa on luultavasti synnyttänyt pokerisanonnan "a chip and a chair" ("yksi pelimerkki ja tuoli"). Tarina on vaihdellut vuosien varrella, mutta yleisimmän version mukaan Straus pani kaikki pelimerkkinsä pottiin, sai maksun ja hävisi käden. Oltuaan nousemassa pois pöydästä hän löysi yhden 500 dollarin pelimerkin, joka oli vahingossa jäänyt pöydälle nenäliinan alle. Koska hän ei ollut sanonut menneensä "all-in", turnauksen järjestäjät antoivat hänen jatkaa pelaamista turnauksessa (joka päättyi Strausin voittoon). Usein tapahtuman väitetään sattuneen finaalipöydässä, mutta vuoden 1983 kirjan "The Biggest Game in Town" mukaan se tapahtui ensimmäisenä pelipäivänä.


title: Jack Straus

text: WSOP:ssa 1982 ratkaisevassa kädessä Jack Strausin voitti Dewey Tomkon  :n.


title: Jack Straus

text: Straus valittiin Poker Hall of Fameen vuonna 1988.


title: Evoluutta

text: Evoluutta on käyrän kaarevuuskeskusten muodostama ura. Alkuperäistä käyrää kutsutaan evolventiksi. Käyrän evoluutan määrääminen on eräs differentiaalilaskennan sovellus.


title: Evoluutta

text: Jos käyrän evoluutta tunnetaan, itse käyrä voidaan piirtää asettamalla nuora evoluutalle ja kiinnittämällä se pisteeseen G. Pisteeseen A asetettu piirrin piirtää itse käyrän, evolventin. Apollonios Pergalainen mainitsee evoluutat kirjassaan "Konika". Myös alankomaalainen Christiaan Huygens tutki evoluuttaa varhain.


title: Whyten järjestelmä

text: Whyten järjestelmä () on tapa luokitella höyryvetureita perustuen vetureiden pyörästöjärjestykseen. Luokittelutavan kehitti Frederick Methvan Whyte ja se tuli laajempaan käyttöön 1900-luvun alussa American Engineer & Railroad Journalissa joulukuussa 1900 julkaistun pääkirjoituksen siivittämänä.


title: Whyten järjestelmä

text: Whyten järjestelmässä höyryveturit luokitellaan laskemalla höyryveturin pyörien lukumäärä siten, että ensin ilmoitetaan etumaisten juoksupyörien lukumäärä, tämän jälkeen vetävien pyörien lukumäärä ja viimeisenä takimaisten juoksupyörien lukumäärä. Eri ryhmiin kuuluvien pyörien lukumäärät kirjataan väliviivalla erotettuina.


title: Whyten järjestelmä

text: Täten höyryveturi, jossa on kaksi juoksuakselia (eli neljä pyörää) edessä, kolme vetävää akselia (eli kuusi vetopyörää) ja yksi juoksuakseli (eli kaksi pyörää) takana merkitään muodossa 4-6-2.


title: Whyten järjestelmä

text: Veturit, jotka on varustettu kahdella tai useammalla vetävällä telillä ja jotka muodostuvat käytännössä kahdesta tai useammasta erillisesta vetopyörästöstä mutta saavat käyttöpaineensa yhteisestä höyrykattilasta, merkitään Whyten järjestelmässä siten, että vetopyörästöjen eli telien pyörästöt merkitään molemmat erikseen plusmerkillä yhdistettynä. Täten esimerkiksi Garrattin valmistama kaksitelinen niin kutsuttu "kaksois-Pacific" -tyyppinen teliveturi merkitään 4-6-2+2-6-4.


title: Whyten järjestelmä

text: Yksinkertaisemmat teliveturit, kuten Mallet-tyyppiset veturit joissa ei ole vetävien pyöräkertojen välissä juoksupyöräkertoja, merkitään yhtenä kokonaisuutena. Union Pacific Railroadin käyttämässä "Big Boy"-tyyppisessä höyryveturissa on kaksi neliakselista vetävää teliä sekä niiden edessä ja takana kaksiakseliset juoksutelit. Veturin pyörästöjärjestys merkitään muodossa 4-8-8-4.


title: Whyten järjestelmä

text: Pyörästöjärjestystä osoittavan numeroyhdistelmän perässä käytetään kirjainlyhenteitä osoittamaan veturin vesitankin sijoittamista veturin yhteyteen. Mikäli kirjainta ei ole, on kyseessä tenderiveturi, jossa vesitila on erillisessä polttoainevaunussa. Kirjain T tarkoittaa tankkiveturia, jossa vesitila on sijoitettu veturiin eikä erillistä tenderiä ole. Brittiläisen käytännön mukaan T tarkoittaa kattilan sivulle asetettuja vesitankkeja, PT () tarkoittaa vesitilaa, joka on sijoitettu kattilan molemmin puolin sen yläosaan aluskehyksen yläpuolelle, ST () tarkoittaa satulamaisesti kattilan päällä sijaitsevaa vesitilaa, ja WT () tarkoittaa veturin aluskehyksen sisään rakennettua vesitilaa. Yhdistelmä T+T tai TT tarkoittaa tankkiveturia, jossa on erillinen lisätenderi.


title: Whyten järjestelmä

text: Brittiläisen käytännön mukaan pienet diesel- ja petroolikäyttöiset veturit luokiteltiin pyörästöjärjestyksensä mukaisesti samoin kuin höyryveturit. Tällöin pyörästöjärjestetystä osoittavan numeroyhdistelmän perään saatettiin liittää käyttövoiman tunnus D (diesel) tai P (petrooli), sekä veturin voimanvälitystä kuvaava tunnus H (hydraulinen), E (sähköinen) tai M (mekaaninen). Täten esimerkiksi merkintä 0-6-0DE tarkoittaa kolmella vetävällä akselilla varustettua dieselsähköveturia.


title: Whyten järjestelmä

text: Mikäli voimansiirto ajomoottorista vetävään akseliin tapahtui muutoin kuin ulkoisten kiertokankien avulla, merkittiin pyörästöjärjestys muodossa 4w, 6w tai 8w ja sen perään liitettiin käyttövoiman tunnus. Esimerkiksi 6wPE tarkoittaa kolmiakselista veturia, jonka käyttövoimana on petrooli ja jonka voimansiirto on sähköinen.


title: Whyten järjestelmä

text: Suurempiin vetureihin sovelletaan yleisesti UIC:n suosittelemaa merkintätapaa.


title: Whyten järjestelmä

text: Whyten järjestelmä perustui olettamukselle, että juoksupyörät ja vetopyörät ryhmiteltäisiin omiin ryhmiinsä eikä niitä esimerkiksi sijoitettaisi toistensa lomaan. Kun käyttöön tuli vetureita, joiden veto- ja juoksuakseleiden järjestys oli käänteinen kuin yleisimmissä höyryvetureissa, otettiin käyttöön muita luokittelutapoja. Euroopassa siirryttiin käyttämään nykyistä UIC:n suosittelemaa merkintätapaa, joka on perua saksalaisesta merkintätavasta. UIC:n merkintätavan mukaan pyörästöjärjestys on mahdollista merkitä tarkemmin kuin Whyten järjestelmällä.


title: Whyten järjestelmä

text: Pohjois-Amerikassa, sekä vähäisessä määrin myös Britteinsaarilla, oli tapana nimetä yleisimmin vetureissa tavattavat pyörästöjärjestykset. Usein pyörästöjärjestys sai nimen sarjan ensimmäisen veturin nimen mukaan. Esimerkiksi pyörästöjärjestys 2-2-0 sai nimen "Planet" ensimmäisen valmistetun 2-2-0 -veturin mukaan.


title: Whyten järjestelmä

text: Alla kuvatussa luettelossa o tarkoittaa juoksupyöräkertaa ja O vetävää pyöräkertaa.


title: Big Boy

text: Big Boy voi tarkoittaa seuraavia:


title: André Frossard

text:
André Frossard (14. tammikuuta 1915 Colombier-Châtelot (Doubs), Ranska – 2. helmikuuta 1995 Versailles) oli ranskalainen toimittaja ja esseisti. Hän oli myös Ranskan akatemian jäsen.
André Fossard syntyi äidin puolelta protestanttiseen sukuun. Hänen isänsä Louis-Oscar Frossard kuului Ranskan kommunistisen puolueen perustajiin ja oli jo 31-vuotiaana puolueen pääsihteeri ja Ranskan kansanrintamahallituksen ministeri. Poika kasvatettiin täysin ateistisessa hengessä, jossa kukaan ei edes esittänyt kysymystä jumalan olemassaolosta.


title: André Frossard

text: Uskonnollisen monipuolisuuden takasi myös hänen isänsä äiti, joka oli juutalainen, ja hänen Itä-Ranskassa sijainneessa kotikaupungissaan ei ollut kirkkoa vaan vain synagooga.


title: André Frossard

text: André Fossard kääntyi katolisuuteen 8. heinäkuuta 1935, 20-vuotiaana. Paikkana oli Ulm-kadulla Pariisissa sijaitseva luostarin kappeli. Oman kertomuksensa mukaan hän astui kappeliin huolestuneena etsiessään erästä ystäväänsä. Kääntymisestään katolisuuteen hän kertoo kirjassaan "Dieu existe, je l’ai rencontré" ('Jumala on olemassa, olen tavannut hänet').